url: =Leitung Lungdam Topa Hong Pai :: ZOMI DAILY\nLeitung Lungdam Topa Hong Pai\nposted on 7 December 2014 at 9:12 pm Lomkholna: Article, Biakna, Christmas\nLuka 2:10-11: Ahi zongin vantung mi in, “Lau kei un. Mi khempeuh a lungdamsak ding thuthak hoih khat note’ ading ka hong puak hi. Tuni-in David khuapi sungah, note a hong honkhia ding Khris Topa a suak hi.\nBethlehem ah naungek khat suak hi. Tua naungek pen leitung Honpa ahi hi. Khris Topa ahi hi. Tua Honpa leh Topa a um a sangte’ ading in leitungah a lian mahmah lungdamna thu hong piang hi. Topa Jesu hong pianna hangin lungdam thu za a, um a, zong nuntakpih dingin Pasian in hong deih hi.\nTua a lian mahmah lungdamna thu pen Van pan ahi hi: Minthanna leh nopna tawh kidimna van panin tua a lian mahmah lungdamna thu hong kipan hi. Micah 5:2 in Honpa hong suah nading mun pen Bethlehem a hihna a gen khit ciangin, ‘Ama’ gui pen tangtawn pek tawh kizom hi,’ ci hi. Leitung mite honkhia dingin Pasian taktak mihing hong suahna ahi hi.\nTua a lian mahmah lungdamna thu pen mawhneite’ ading ahi hi: Pasian thangpaihna panin suahtak theih nading lampi a neilo mawh neite’ ading ahi hi. Mawhnei leitung mite in kisuangin, lau uh hi. Vantungmi in, ‘Lau kei un,’ ci hi. Hong suak naungek in mawhnei mite’ adingin lametna hong tun hi. Tua pen mawhnei mite’ adingin a lian mahmah lungdamna thu ahi hi.\nTua a lian mahmah lungdamna thu pen mi khempeuh ading ahi hi: Deidan om loin mi khempeuh ading Honpa hong suak zo hi. Vantungmi in, ‘Mi khempeuh adingin,’ ci hi. Mi khempeuh ading ahih manin hih thu pen a lian mahmah lungdamna thu ahi hi.\nTua a lian mahmah lungdamna pen hotkhiatna thu ahi hi: Hong suak naungek pen ‘Honpa’ ahi hi. A mite a honkhia dingpa ahih manin ama’ min ‘Jesu’ ahi hi. ‘Honpa’ hong pai ahih manin ‘hotkhiatna’ om pah hi. Ama’ hangin hotkhiatna I ngah hi. Hih sanga lianzaw lungdamna a dang om ding hiam? Mawhna hang a si ding kimlai hong honkhia hi. Mawhna’ vangliatna pan hong honkhia hi. Mawhna om nawnlohna ah hong honkhia lai ding hi. Lungdam loh theih loh ahi hi. Nuam loh theih loh ahi hi. Honpa’ hanga I ngah hizah a lian lungdamna na sang nai hiam? Tua a lian mahmah lungdamna na nei nai hiam? Tuni in Jesu na lungtang sungah hong suakta hiam? Na suaksak ta hiam? Tuni in nang a ding liauliau in Bethlehem ah hong suak hi. Nang bang na lawh a??\nPrevious: “Zalmang bang itna” DVD khuithak Tedim khuapi ah ki ngahta\nNext: Report from Elim Resource Center Ministry Team ~ Dr. Ngul Khan Pau\nMalaysia kumpi in E-card kuamah bawlsak nawnloding


timestamp: atn

url: =Covid-19 dalna zatui tawh kisai a kidongmun zawdeuh dotna te (Part 1) ~ Cing Van Kim :: ZOMI DAILY\nposted on 3 February 2021 at 1:31 pm Lomkholna: Cingvankim, Health, News\n1. COVID-19 dalna zatui cih theih nading bangteng kisam hiam?\nCOVID-19 dalna zatui a kisun mite lakpan a tawm pen 50% – 70% bang dalzo ding, kisut khitteh a nasia lua thuakna om lo ding cihte le hun saupi natna dal theihna pia zo ding cihte a neih kul hi.\n2. Leitung bupah COVID-19 dalna zatui kibawl ngeingai hiven, tu-a hong kisun ding kidalna zatui e leh, a lungmuan huai mah ding hiam?\nCOVID-19 kidalna zatui a kibawl khiat zawh sawt nailo ahih manin a dang kidalna zatui te bangin leitung bup cidamna lam kipawlna (WHO) pan zatui hoih (qualify) hi cih kipsakna taktak om nailo hi. Ahi zongin a lauhuai loh nading le natna a dal theih nadingin a kisam ciaptehna (standard) tawh kizui-in kibawl a, zatui i natna dal theihna le a lauhuai lohna a kipan a dang a kisam tuamtuam te dalna zatui a sittel mite in sittel khin uh a, leitung ah zuak theih dingin phalna ngah ahih manin WHO pan donghu zattheih pak dingin phalna a piak kidalna zatui te bek kisun ding hi.\n3. COVID-19 dalna zatui pen mi khempeuh kisut kul hiam?\nCOVID-19 kidalna zatui pen ei khensatna tungtawn in kisut ding ahi hi. Kidalna zatui kisun dingin na khentat leh natna dal theihna ding do zawhna na ngah nadingin a kisam zah vei a khit dong kisut ding ahi hi. Tua banah mask thuahna, khutsilna le khat le khat pi 6 kihalna cihte zuih suak veve ding kisam hi.\n4. COVID-19 natna a thuak laitak te le nei ding upmawh huai mite in Covid-19 dalna zatui kisut ding a kisam hiam?\nCOVID-19 natna a thuak laitak te le nei ding upmawh huai mite in natna kilahzia te a bei zawh ni (14) a cing khit teh COVID-19 natna dalna zatui kisut huai pan hi.\n5. COVID-19 natna pan a dam khinte in COVID-19 kidalna zatui a kisut kul mah hiam?\nCOVID-19 natna pan a dam khinte in a vei a cin dong mah kidalna zatui kisut kul veve hi. Tua hileh COVID-19 ngah kikna dalna ding le natna meizom a hoihlo thuakna te pan kidal zawh nading a kisam dozawhna kingah thei pan ding hi.\n6. COVID-19 dalna zatui kisut khit phet-in COVID-19 natna dal zo pah hiam?\nA huam pi-in COVID-19 dalna zatui a vei a cin dong kisut khit the pumpi panin natna dozawhna a a pusuah theih nading kal nih kiim bang sawt hi. Tu ahih manin zatui kisut khit leh zong natna ngah loh nadingin mask thuah ding, second (20) sung khutsil pahpah ding le khat le khat pi (6) kihal ding cihte zuih suak ding ahi hi.\n7. COVID-19 dalna zatui a vei cin dong kisun khin leng mask thuah, khutsil cih te zuih veve a kul diam?\nMore: Nau neih (paai) theih nading (1) ~ Cing Van Kim\nCOVID-19 dalna zatui a vei cin dong kisut khit hangin COVID-19 kilawhna dal zawh mengmeng theih nading mi khempeuh in mask thuahna, khutsil pahpah na, mi khat le mi khat pi (6) kihal-a omna cihte hoihtakin zuih suak ding thupi mahmah hi. Translated by Lia Cing Van Kim\nPrevious: Sanggam melmaak hun ~ Bob Tuangpi\nNext: USA, Wisconsin pan Pu Zam Khan Suan (Cikha, Tombing beh) in hongnusia


url: =US in Yemen ah Al-Qaeda tawh kipawlte omna buluhin mi 30 si ~ TK Lian :: ZOMI DAILY\nUS in Yemen ah Al-Qaeda tawh kipawlte omna buluhin mi 30 si ~ TK Lian\nposted on 30 January 2017 at 10:42 pm Lomkholna: News, Thangkhanlian, World\nJan. 30, 2017: Trump administration in thuneihna a let khit a masa pen dingin US in Yemen gam-a al-Bayda province sunga om Yakla district sunga khamtunggam ah al-Qaeda tawh kipawl Abdulraoof al-Dhahab leh gamnuaimi pawl tuamtuam bukna mun zan in va buluh uh a, mi 30 kiim in sihna tuak hi ci-in US galkapte leh Yemen ulian ten pulak uh hi. A site lakah US Commando khat leh al-Qaeda gamnuaimite 14 kihel ci-in US galkap ten ci uh hi. Sihna tuakte lakah naupang thum leh numei 10 kihel hi ci-in siavuan ten gen uh hi. Obama hunin lei galkap kizang ngei mel lo-a, tuithe vanleng (drone) bek zangin kikap hi.\nUS Commando ten Abdulraoof al-Dhahab bukna phalvak kuanin bomb va khia uh a, tua khit in helicopter-te zangin galkapte tawm khia uh a, USte galdona vanleng bomb khia pen a bawh in bawh khial in a bawhna munah susia (destroyed) uh uh hi. Galkapte helicopter tung panin a tawm khiat khiat lai-un gamnuaimi ten na kap uh a, US Commando khat kaplum in, thum kapliam uh hi. USte helicopter zatte gamnuaimi ten thau tawh na kap uh ahih manin helicopter hawl ten inn tampi bomb khiat uh hi ci-in min gen loh khatin ci hi.\nA min bul bek a gen ngam khuami khat Fahd kici in helicopter ten inn tampi bomb khiat uh ahih manin inn kicim ten mi tampi vuk khum lai a, khua sunga om biakinn (mosque) khat zong kisia gawp hi ci hi. Official Telegram account panin al-Qaeda ten al-Dhahab leh gamnuaimi dang a site pen galkap siangtho (“holy warrior”) hi ci-in a dahpihna pulak uh a, bang zah si uh hiam cih bel pulak khia lo uh hi.\nUS galkap ten December 2014 in Yemen ah lei galkap zangin al-Qaedate dona dingin “special operations” na bawl uh a, tua khit nung lei galkap zangin operation a bawl kik masakna uh ahi hi.\nRelated: China ah ganhing khawina asimlutsawm khat Sahang in na petlum ~ ZD\nTua loin US special ten Yemen gam sungah al-Qaeda ten US mi khat leh South Africa mi khat galmat in a mat uh (hostage) hutkhiatna dingin operation na bawl ngei uh a, a mante that uh hi. Obama hun in US in leitung bup (global) a gamnuaimite kipawlna lak panin a kihtakhuai pen pawl a ciamteh al-Qaeda in the Arabian Peninsula kicite tuithe vanleng zangin na kap mun mahmah hi.\nSource: The Hindu/ Thang Khan Lian\nPrevious: China ah ganhing khawina asimlutsawm khat Sahang in na petlum ~ ZD\nNext: Malaysia Ipoh – Lumut ah Car Accident, mi 5 si, 3 liamgawp ~ ZD\nZAM Thupuak :: 19 October 2014\nA sisa hong thokik “Zomi”\nGenzawhthu-maw? ~ Pu Zokhai\nNaupang lungsim, Khangno lungsim, Upa lungsim ~ Tdkhen\nUS gamsung khualzinna pawlkhat – 69\nMalaysia gamsung ah nausuakding te’n atheihhuai Poliklinik Ikhwan\nA kitam theihlo Abraham Lincoln thu pawlkhat\nLaisimna hanga kingah hamphatna te\nSingapore pan Syria ah IS galkap atumsawm numei khat kiman\nBangcih Gamtat leng Hoih


url: =Philippines numei kum 12 aphapankhat awle in petin mangthangcip :: ZOMI DAILY\nPhilippines numei kum 12 aphapankhat awle in petin mangthangcip\nposted on 12 November 2017 at 1:17 am Lomkholna: News, Philippines, Sawltak, World\nPhilippines gamsung ah numeino kum 12 aphapan khat awle “Crocodile” in taalkaihgawp in mangcip cih AFP pan kiza hi. Police te genkhiatna ah Philippines, Palawan Island sungah thupiang hi ci’n Saturday (November 11) ni in pulakkhia uhhi.\nHih Palawan Island kici tuikulh pen gamdangmi Foreign Tourists zong atam mahmahna Popular Region khat hi a, nungdeuh inzong hihbangin awle vaitawh buaina omngei in, sawt kihal hetlo in apiangkik ahihi.\nTua amangcip numeino pen abeisa Thursday (November 09) ni in gamtaampi “Heavily-forested area” sungah tuitawi dingin asanggamte khattawh apai uh ahihi. A sanggam te muhtangpi mahin tua numeino pen awle Crocodile in petin, kaitaalgawp cihi.\nTuapan in tua numeino pen mangcip a, Police te leh Coast Guard te’n azonkawikawi uhhangin mukhiazo nawnlo uhhi.\nPalawan Island sungah khakhatzong kihallo in awle in mi apeh Crocodile Attack pen nihveitak apiangta ahihi.\nNung October khasung inzong tuitawi in apai numeikhat awle in pet a, ahi zongin atute khatin tua awle pen suangtawh denggawp in, ahunlap in hawlkhiathei ahih manin, suakta bilbelhi.\nWestern Island of Palawan pen Philippines gam ii “Last Frontier” ci’nzong kithei mahmah a, tua kuamsungteng ah Saltwater Crocodile akici awle namte tammahmah kici hi. Sawltak #zomidaily\nPrevious: Bangkok ah kum 62 papikhat mawtaw tawh inndawl 4 Floor pan kia in silo\nNext: Malaysia, Kuala Perlis ah meikanggawp, inn leh vanzuakna Building 15 kangtum\nZika Virus hangin leitungbup ki linglawng mahmah


url: =Thukhente 4 | Siantongluan\nEhud a sih khit ciangin Topa muhna-ah Israel mite a sia gamta kik uh hi.\nTua ciangin Topa in Hazor-ah a uk, Kanaan kumpipa Jabin khutsungah amaute a pia hi. Ama galkapte a ukpa pen, Harosheth-ha-goiim-ah a teng Sisera ahi hi.\nTua ciangin Israel mite huhna a ngen dingin Topa tungah a kiko uh hi. Bang hang hiam cih leh amah in sik leeng za kua nei a, Israel mite kum sawmnih sung nakpi takin gim a pia hi.\nTua hun lai-in Lappidoth zi kamsang numei Deborah in Israel-te thu khen hi.\nTuanu, Efraim mualtung gamsung Ramah leh Bethel kikal nisuhkung nuai-ah tu zel a, thu a khensak dingin ama kiangah Israel mite hong pai uh hi.\nAmah in mi sawlin Naftali gam Kedesh panin Abinoam tapa Barak samsakin ama kiangah, "Topa, Israel-te Pasian in nang thu hong pia-in, Pai in, Tabor Mual-ah na mite khawm in la, Naftali minam leh Zebulun minam panin mi tul sawm bang la in hong ci hilo ahi hiam?\nKeimah in Jabin galkapmang Sisera, Kishon gunah nang hong dawntuah dingin a leengte leh a galkapte tawh ka kaikhia ding a, na khutsungah amah kong pia ding hi, hong ci hi," a ci hi.\nBarak in ama kiangah, "Kei na hong zuih ding leh, ka kuan ding hi. Ahih hangin kei tawh nong kuan kei ding leh, ka kuan kei ding hi," a ci hi.\nTua ciangin amah in, "Nang tawh kong kuan taktak ding hi. Ahi zongin gualzawhna pen nangma min thanna ding hilo ding hi. Bang hang hiam cih leh Topa in numei khat khutsungah Sisera pia ding hi," a ci hi. Tua ciangin Deborah dingin Barak tawh Kedesh-ah pai hi.\nBarak in Kedesh-ah Zebulun minam leh Naftali minamte a sam hi. Ama kiangah mihing tul sawm bang kuanto uh a, amah tawh Deborah kuanto khawm hi.\nTu-in Moses zi sanggampa Hobab suanlekhak Ken mite sung panin Ken mi Heber paikhia a, Kedesh kianga Zaanannim-a tawsaw ciang pekah a puanbuk a lam hi.\nAbinoam tapa Barak, Tabor Mual-ah paito khin, ci-in Sisera kiangah a kigen ciangin,\nSisera in a leeng khempeuh, sik leeng za kua, leh ama kianga om mi khempeuh, Harosheth-ha-goiim panin Kishon gunah a samkhia hi.\nTua ciangin Deborah in Barak kiangah, "Pai in! Bang hang hiam cih leh Topa in na khutsungah Sisera hong piak ni ahi hi. Na mai-ah Topa pai hilo ahi hiam?" a ci hi. Tua ahih ciangin mihing tul sawm bang in zui-in Tabor Mual panin Barak a paisuk hi.\nTopa in Barak mai-ah Sisera leh a leengte khempeuh a taisak hi. Tua ciangin Sisera a leeng tung pan tuakin a khe-in a tai hi.\nBarak in Harosheth-ha-goiim ciangdong a leengte leh a galkapte delh a, Sisera galkapte khempeuh namsau tawh kithatin beimang uh a, mi khat zong suaktalo hi.\nAhih hangin Sisera, Ken mi Heber zi Jael puanbukah a khe-in a tai hi. Bang hang hiam cih leh Hazor kumpipa Jabin leh Ken mi Heber innkuante kilem uh hi.\nSisera a dawn dingin Jael hong pusuakin ama kiangah, "Hong kihei in, ka topa aw, kei lamah hong kihei in; lau kei in," a ci hi. Tua ahih ciangin ama puanbukah Sisera hong pai a, tuanu in sualphah puan khat tawh amah na khuh hi.\nAmah in tuanu kiangah, "Hong thum ing, dawn ding tui hong pia in; bang hang hiam cih leh ka dangtak hi," a ci hi. Tua ahih ciangin amah in bawngnawi koihna savun thawl hongin dawnsakin amah a khuhkik hi.\nAmah in tuanu kiangah, "Puanbuk kongah ding in la, mi khatpeuh hong pai-in na kiangah, Hih lai-ah mi khatpeuh a om hiam? hong cih leh, Om kei, na ci in," a ci hi.\nAhih hangin Heber zi Jael in puanbuk khetphim khat la a, a khutah sek khat tawi-in ama kiangah damtakin pai a, a gimluatna hangin ihmucipin a om laitakin a khetphim in lei a bat dongin a paangah a khensuk hi. Tua ciangin Sisera a si hi.\nEn in, Barak in Sisera hong delh ciangin amah a dawn dingin Jael hong pusuakin ama kiangah, "Hong pai in, na mi zon kong lak ding hi," a ci hi. Tua ahih ciangin tuanu puanbuk sungah amah hong pai hi. Tua lai-ah Sisera a paangah puanbuk khetphim tawh a si-in na om hi.\nTua ahih ciangin tua ni-in Israel mite mai-ah Pasian in Kanaan kumpi Jabin nuaisiah hi.\nIsrael mite in Kanaan kumpipa Jabin a suksiat matengin Kanaan kumpipa Jabin tungah thuak hak semsem uh hi.


url: =Makai Leh Hehna. Agelh ~ Lian Muan Kim - Laibu Saal\nHome > Thuluui/Articles > Makai Leh Hehna. Agelh ~ Lian Muan Kim\nMakai Leh Hehna. Agelh ~ Lian Muan Kim\nMakai Leh Hehna\nAgelh ~ Lian Muan Kim\nLeitung ah mi lungduai mahmah pawlkhat a om sam hangin a heh thei ngiatlo khat beek om lo ding hi. Banghang hiam cih leh mihing khata i pian nak leh i hihna khat leh i neih loh a phamawh khat ahih hang hi.\nMikim in i neih khat ahih hangin kikihta mahmah vetse hi. Innkuan sung ahi-a, pawlpi sung ahi zongin mikhat peuhpeuh hong heh ciangin nuam hetlo hi. A diakdiak in innkuan sungah Pa pen ahi zongin sang sungah Siapipa ahi zongin hong heh teh i om danding leh i ngat nading nangawn kithei lo mai hi. A maitai mahmah khat hong heh leh maimial pah a, a mel hoih mahmah khat hongheh leh hoih nawnlo pah hi. A ngaihbaang mahmah khat zong paihphat phial hi.\nKhatvei limsuaih siam mahmah a minthang Leonado da Vinci in Topa Nitak Annkuang Umna tawh kisai lim hong suai hi. Tawlkhat khit ciangin a limsuaih hong zo dekta-a Topa Zeisu maitang ding leh Zudah Siakazoh maitang ding bek hong kisam lai hi. A sawt simsim ciangin Topa Zeisu maitang ding suaikhin napi Zudah maitang ding mu zo mahmah lo hi. Kumte hong bei toto taleh a suai thei mahmah kei hi. Nikhat khuanawl lam ahi mizawngte veng ah hong vak leh mikhat a heh mahmah banah a lungkham tuak mahmah a om mukha hi. Thakhat thu in: Zudah maitang dingin hoih tangei ei, ci-in hong suai pah hi. Limsuaih aman ciangin tua mi heh mahmah pa kiangah: Lawm, nang kua na hia, acih leh tua pa in: Nang kei hong thei nawnlo maw, nidang in Topa Zeisu maitang dingin ka maitang nong suai ve, ci-in dawng hi. I heh leh i heh loh i mai puak kilamdang mahmah cih kilang hi.\nMinthan na ding\nKhatvei i het leh\nNihvei kisum hi.\nI mai puak kilamdang banah hehna in hong teekbaih sak leh hong sibaih sak hi. I heh ciangin i mai thagui tampi kitat a, a dangten zong na naksep mahmah uh ahih manin i mai hamsuah baih a, i mel zong hoihsak lo hi. Maitai in nui leng i mai thagui tawmbek in nasem ahih manin cidamna leh maitai melhoih tuamna zong piangsak hi. Tua ban-ah, i heh ciangin i gilpi sungah Acid tampi kisuuk khia ahih manin gilpi nat zong kingah baih hi.\nHih bangin, hehna ahoih hetloh lam thei napi piangthak makai leh hehna cih thu gengen zel ihi hiam. Hehna icih in bang hi-a banghang in a hun tawh kituak a makai pa a heh nading kihan thawn ihi hiam. Banghang in hehkul sese hiam cih a nuai ah ensuk ding hi hang.\nHehna icih in bang hiam\nHehna icih in thukhat peuhpeuh hanga lungsona, thangpaihna, nuamlohna, lungkimlohna, lungtailohna cihte ahi hi. Pasian in mihingte Ama lim le mel sun a, hong bawl ahih mah bangin Ama hihna tampi sung pan pawlkhat i neih pih hi. Tuate lak pan Hehna zong kihel a, iheh ciangin Pasian in Ama lim le melsun a hong bawl ahih lam kilang semsem hi.\nPawlkhatte in Pasian pen itna Pasian ahih manin heh kholken teh cithei uh hi. Ahih hangin Laisiangtho i-et ciangin Pasian hehna a kigenna Laisiangtho mun pen Pasian itna le hehpihna a kigenna Laisiangtho mun sangin tam zaw hi. Tam lua ahih manin Laisiangtho pen Pasian hehna bu hi ciphial leng zong khialh luat om khollo ding hi. Bang hang hiam cih leh Piancilna pan Kilaakna ciang dong Pasian hehna tawh kidim in Zeisu phulakna tawh Laisiangtho kikhum lailai hi. Thuciam Lui sung en le hang kuamah deidan peuhmahlo in mawhna hai a dim peuhpeuh ciangin Pasian in Amite ahi zongin, Amah theilote ahi zongin na zanga thu na khen lianlian hi. Tua ahih manin pawlkhatte in Thuciam Lui Pasian pen sisan duh Pasian hi-a Thuciam Thak Pasian pen itna Pasian hi, ci uh hi. A dangdang zong en tase kei lehang nisim a i tuah khak i cinat pakna, i lutang nat ngeungau nate, i damloh pakpak nate, a haksa i thuak khempeuhte pen i mawhna hanga Pasian hehna hi gige hi. Pasian zong nak hehngel sa ing. I gil khawng a nat ciang hi taleh i lutang khawng a nat ciang naknat taktak hi ven.\nA heh theilo\nA heh hun ding\nA theilo hi zaw a,\nZeisu Khazih in zong: A hehna tawh a maute en hi, ci-in i muthei hi (Maku 9:5). Jerusalem Biakinn pi kininsak a, guta buluhte' bukna suaksak khin uh ahih manin hehna tawh Zeisu kitom hi. Sumbawlna khempeuh zong sukgawp sak hi (Mate 21:13).\nMakai hoihpen Zeisu etteh ihih mah bangin Amah bang hunteh heha, bang hunteh hehlo cih i theih ding kisam hi. Heh theilo dingin nungzuite zolzol thapai ding cih hilo-a, iheh hun ding zong theih huai mahmah hi. A heh theilo makai pen a heh hunding a theilo hi zaw a, makai picing makai siam kici ngeilo ding hi.\nSabeel phit ding i\ndeih kei leh a\nsangin a beel\nHeh Dan Nam Tuamtuam\nLeitung ah mi nam tuamtuam, kam pau tuamtuam leh lungsim puak gamtat zia tuamtuam a om mah bangin heh dan zong a tuamtuam om a, makai khat le khat ih heh dan zong kibang lo hi.\nA kaihkhop kik\nBom tawh kibang Hehna\nBom tang tawh kibang a, a nip ngei lo; tawm khat kisukhial kha leh a puakkham lian ding makai pawlkhat om thei hi. Inn pan a hehsa-a hong pai hita kei leh a hehsa a bang den keei zong pawlkhat om a, maitai suah zawzen na pi a puakkham ziauziau thei zong om hi. Gul gunei banga ka mei hong sikkha ve, hong tu pah ding hi veng, ci-a a mei a tahtah zong om a, keksa a om den pawlkhat zong om thei hi. Hi bang hehna pen Laisiangtho tawh kituak lo ahih lam piangthak makai khat in a theih ding kisam hi.\nA zenzen in makai pa pen a tuaci mi ahih leh Khasiangtho mah kimakaih sak a, nisim in lungduai a kisin ding kisam hi. Hehna khat peuhpeuh hanga a puakkham thei makai in nungzui teng thehthang mang leh a kaihkhop kik ding haksa ding hi. A kaihkhop kik zawh phial le zong kiim taka a kaihkhop zawh nang baih lo dinga, a liambang peuh a, a kaihkhop kik zong om ding hi.\nTua ban ah, nungzuite lak ah zong hi bang nam a om leh makai pa in tuate pen a nip theithei tawh tun a, a kisukkhak loh theihtheih na ding mun ah a koih ding kisam hi. Deih loh pen in a puahkhap le zong a kim a pam ah na tam a nawngkai lo dingin a gelkholh theih ding thupi hi. Ahi zongin puakkham thei ahih teh, ci in hepkhiat ding leh paihmang ding hi tuan lo hi. Bom a kizat na ding mun ah zang thei leng gualzawhna tampi kingah hi. Sing-ehna ding leh singsuih na dingin hei a tuamtuak a om mah bangin mite zong i kizat theihna tuam ciat om hi. Amunmun ah kizangthei le hang gualzawhna bucing kingah hi.\nSabeel tawh kibang Hehna\nMakai pawlkhatte pen heh thei khol kei le uh kilawm hi. Kiphinphin kitoto ta le zong om hithiat uh a, thuk pak hetlo uh hi. Nui niknek zawzen in heh sawm khol lo uh hi leh kilawm hi. Ahi zongin tua bangte pen sabeel tawh a kibang na hi thei uh hi. Damdam in kikholkhol a, a sawtna ciangin hong phitkhia thei hi. A kikhol teng tam lua ta, kigak lua ta ahih manin hong phukhia hi a, a sunga huih teng a bei dong phitkhia hi. Tua bangte pen bang mah in dal zolo hi. Kidal teitei leh a beel tuan gawp in kim le pama na teng a suksiat banah lauhuai zawsop hi. Tua banga a phit khit ciangin tawl khat hong daikik a, a phitkhiatkik hun ding ngak gige hi.\nMakai khat pen sabeel tawh kibang thei ahih manin amah le amah sabeel tawh a kibat lam a kitheih ding thupi hi. Tua hi leh a phit hun ciangin mi om lohna ah paikhia in phitkhia thei ding hi. Ahi zongin, ni tum ma in na hehna damsak in (Eph 4:26), acih mah bangin makai khat in a hehna a kepkep ding leh a kholkhol ding hilo hi.\nLamet loh pi in nungzuite lak ah zong tua banga sabeel tawh kibang a om khak leh makai pa in a cin siam ding thupi hi. A phitkhiat ma in a hehnate a vensak zawh na ding kisam a, a zenzen in a hehnate a vensak zawh man kei a le lah a phitkhiat sak lel ding kisam hi. Kiphitkhia sak kei leh siahuai zaw thei ding ahih manin a khahkhong lel ding kisam hi. Ahi zongin a kim a pama om khat peuhpeuh makai pa in a kepsiam thei ding thupi hi. Tua ban ah, a phit khit ciangin thudam tawh hoihtak in genpih a, a phitkik ma in a khinsak zawh ding kisam hi.\nBuanmaan tawh kibang Hehna\nBuanmaan tawh kibang hehna a neite in a hehna uh kilang khiasak ngeilo uh hi. A heh uh hangin puakkham, phitkhia cih bang om lo a, a heh lam nangawn uh kithei zolo phial hi. Kithehthang khia lo a, a hehna khempeuh uh kikhol in thaam suak thei hi. A lungsim sung uah na a sak mahmah uh hangin genkhia ngei khol lo uh hi. Gumthuak uh ahih manin lutang natna leh ngap lohna tuamtuam in piang thei hi. A hehna uh hangin kua mah nawngkai sak lo uh a, kua mah zong sukha selo uh hi. Gamhtat in na teng susia mang cih bang zong om lo a, mi khasiat na dingin zong gamta kampau se lo uh hi. Ahi zongin a mau heh lam a thei khia kha khatpeuh na om leh kikholhna leh kilawmtaknate nuam lo sak thei hi.\nNa thaam suak\nNop kei leh\nA gei ah\nNehneh se ken la,\nHih hehna nam a nei kha peuhmah pen nuak thei uh ahih manin genhak mahmah hi. A hehna uh le a khasiatna uh kithei khol lo a, na pum nuak mikmek thei uh hi. Makai kim lai mi nung peuh ah na bu thei uh a, nungzui kim lai zong na kilehkik sim thei uh hi.\nHih hehna a nei thei makai khat pen a kilang khia a, a gamtat loh hangin mipite in thei veve uh ahih manin a kikholhkhopna uah nuam a sak zah ding un nuam sa zolo thei uh hi. A sia tampi a bawl khol loh zah khat in a pha zong bawllo hi. A genkhiat hetloh hangin a lungsim sungah pua veve ahih manin hi hehna pen Pasian deihna tawh kituak hehna nam hilo hi. Lungsim sungah teengden ahih manin Pasian le mite tawh kizopna na ngawn nawngkai sak thei hi.\nThu hoih tangko\nThusia tangko ding\nBaih kisa zaw a,\nKua mah cial\nTua ahih manin makai khat a dingin hih hehna nam peuhmah kidop huai phadiak a, nungzuite lak ah hi bang hehna a nei kha a om leh makai pa in a theihsiam ding kisam hi. Amah le amah a kineusekte in hi bang hehna nam nei thei deuh uh ahih manin hanthotna kisam ahih lam uh theih siam ding zong thupi hi.\nLong tawh kibang Hehna\nHih hehna nam a neite a heh uh ciangin munkhat bek ah om hithiat lo uh a, mun ci teng ah pai kawikawi in a hehna thu uh tangko kawi kawi uh hi. A kim le pam ua om peuhpeuh kiangah a hehna thu uh sutsut in khawl thei lo uh hi. Kua mah om kei le lah amau kia paupau in, kitomgawp sam lo napi uh, mi khatpeuh om kha leh a gen nop uh bei lo thei hi. Mun tampha semsem, a hehna thu uh kizel semsem, nawh pai semsem, nawh gin in ginngaih semsem hi.\nMi dang khat peuh ih tuahsiatna tungtawn in zong a hehna uh pulaak khia thei uh hi. Tua lai a, hong tua cih vial…tun a tua ci ve le…kici thei hi. Pawlkhatte leuleu in lah milak ah a hehna uh hem gengen thei uh a, a kilang khollo in zong pulaak zeuhzeuh thei uh hi.\nThusia in mual kua khum, ci in paunak i nei hi. Thu hoih khat peuh gengen ding sangin thusia khat peuh leh i lungkim lohna khat peuhpeuh i gen nuam zaw a, gennop zong i sa zaw thei hi. Hehna teng bek zong hi nawn lo in, a hehhuai theithei dingin ki-uanggen a, kibehlap thei lai hi.\nTua hi in, makai khat a dingin hih hehna nam peuh mah neih loh ding thupi hi. Hih bang hehna nam nei a, Khasiangtho huhna tawh a kikem cing zolo peuhmah bel makai hoih suak ngeilo ding hi. Nungzuite lak ah zong a tua ci khat le nih om hamtang den ding ahih manin makai pa in a zakkik ciangin hoih tak in a sansiam lel ding thupi hi.\nBanghang in heh ding\nMakai gina, makai hoihte in thumaan loh na hang ahi zongin, Pasian min daisak nate tung leh midangte a sim- mawh bawlte' tungah heh uh hi. Pasian deihna tawh kituak a, heh theih nading thu hong kipia ahih leh makai khat in bang thute hangin heh ding ahi hiam!\n· Mawhna hang in heh ding (Piancilna 3).\n· Pasian tangin milim a kibiak leh heh ding (Paikhiatna 31)\n· Pasian biakinnpi a kinitsak leh heh ding (Matt 21)\n· Siatna tung ah heh ding (Late 97:10)\n· Pasian gen bang uplohna hangin heh ding (Zawhang 11:33)\n· Pasian leh Ama thu a kidaisak ciangin heh ding\n· Thumaan lohna leh kisimmawhna hangin zong heh ding.\nBangci heh ding\nBangci bangin heh ding leh bangci bangin i hehna khal thei ding ihiam cih i theih ding kisam hi. I heh laitak mah in Pasian deihna tawh kituak a, i kikhal theih veve kul ding hi. A kisam ahih a leh Laisiangtho in: Na hehna hang un mawh kei un. Na hehna uh nitum sak kei un, acih mah bangin i zuih ding kisam hi (Eph 4:26). Hih sawlnate pen Pawlu laikhak bu 13 sung pan sawlna 390 a om lak ah kihel hi. Bangci bangin hehsiam thei ding ihi hiam cih leh:\n1. Pasian minthang nading ahih leh heh ding\n2. Khasiangtho ki-uk saka Ama deihna banga gamta ding\n3. Khazih limpua in nungta gamta ding\n4. Kiniamkhiat in thumaan ding\n5. I pumpi nate khat peuhpeuh kemcing ding, khal ding\n6. Khazih bang lungsim nei ding\nBawl ngeilo a,\nTotpih zaw hi.\nMawsi in mualtung pan hong kumsuk ciangin bawnglim kibia ngei ngai a mu hi. A nungta Pasian, Egypt gam pan a, a paikhiatpih Pasian pen a mite'n phawk nawnlo uh ahih manin Mawsi hong heh mahmah hi. Hih pen hehna maan mahmah ahih hangin tua hehna hangin Mawsi in Thukhaam 10 lei-ah a dentap pen hehna hanga piang a hoihlo nasep khat ahi hi. Thukhaam 10 dentap ding hizawlo a, a kibia bawnglim dentap ding hizaw hi. Pasian min a kidaisak ciangin heh ding mah hi a, ahi zongin a hoihlo na i sep khak hetloh ding thupi mahmah hi.\nHehna hanga Phattuamna Pawlkhat\nMartin Luther in: Ka heh a suah mateng na gina, na hoih sem thei keng, ci ngei hi. Pasian deihna tawh kituak a, a heh ngeilo makai pen zuih taaklo ding hi. A siangtho hehna in mawhna bawl ngeilo-a Pasian deihna bangin lampi maan totpih zaw hi.\nHehna i neih theih pen Pasian lim le mel sutna khat hi a, hamphat na khat hi. Henna in hong khanglo sak a, a ni danga i kidop loh leh i phawkkhak hetloh pawlkhat hong phawk sak in kidawm tak in hong gamta sak hi. Ahoih lam in hong thangpai sak thei a, hanciam nopna hong neisak thei hi. Tupna kician leh tupna thupi hong nei sak thei hi. Ka tupna ka tun ma teng cih lungsim hong nei sak ahih manin lungkiat huai hun in zong hong lungkia sak lo hi. Hehna in hong hangsak a, ei le ei hehpih huai kisak tawmna bei sak hi. Sem zo kei ning e, i cih pawlkhat hong sem zo sak a, i gelngam loh pawlkhat zong hong gelngam sak hi. Tua ahih manin hehna siangtho nei thei a, Pasian minthan na ding mah in a hoih lama zat theih tawntung ding thupi hi.\n1)Leonardo da Vinci pen April 15, 1452 in suaka, Italy mi khutsiam, music siam, ganan tuat siam, engineer, nate thu a thei mahmah leh limsuaih a siam mahmah khat ahi hi. Tulai tak nangawn a, piangthak tampitak in i neih Topa Nitak Annkuang Umna pen ama suaih ahi hi. Kum 3 leh a lang sung a suaih khit ciangin sabuai tunga hai pen hoih lua mahmah a, tua sabuai tawh kilawn salo ahih manin tua hai bekbek kha 3 sung suaipha hi. May 2, 1519 in si hi.\n2) Martin Luther pen Eisleben khua ah November 10, 1483 in suaka, unau 7 lak ah a upa pen ahi hi. 1501 kum in Erfurt University ah sangkah a 1505 kum in phungzi suak hi. 1512 kum ciangin Doctor of Theology ngaha 1525 kumin Katherine von Bora tawh kiteng uh hi. Ama hunlai-a pawlpi maanlohna thu 95 gelhkhia in October 31, 1517 sun 12:00 in Germany gam a Wittenberg Biakinn kongpi ah suang hi. Tua zawh a sawtlo in RC pawlpi nasia takin hong kitam a, biakna tuamtuamte hong piangkhia hi. Amah pen mipil miciim khat hi-a, lai lam zong va mahmah in Laisiangtho tei leh music zong kiva mahmah hi. February 18, 1546 ni-in a suahna khua mah ah si hi. Tuni ciang dong German makai hoih pen phial leh Christian makai hoihpen khat in kiciamteh hi.\nItem Reviewed: Makai Leh Hehna. Agelh ~ Lian Muan Kim Description: Rating: 5 Reviewed By: Cinpu Zomi


url: =Hong nusia, Pa Thang Mung (Sozang) Zi leh Tate' maan - Zomi Community Network\nHong nusia, Pa Thang Mung (Sozang) Zi leh Tate' maan\nPosted by Zomi Center on July 23, 2012 at 3:00am\nTutung Akluai paina tawh kizomin i mipihte veina leh lainatna tawh Sozang ah ka baang vat uh a, hong nuisia, Pa Thang Mung' zi leh tanoteng 3 maan kong la uh a, mipi in i mitkha ah i bawltheihna ding leh a laina tuamdiak, a panpih zo i om leh zong cih deihsakna kawm tawh a maan uh kong khak hi.\nAmau nuta teng pen innsap a hih kawmkal uh ah a pa' nungsangah a omna vuah om nawn lo uh a, Thang Mung' naupa, Pastor Khai Pum te'n om uh hi. Thungetna neihsak ding ka kipat laitakin a taneu pen ka mukha a, kha bangzah pha hiam, ci-in ka dot leh kha giat bek phapan cih a zi in hong gen teh ka nehno sa suakin ka khitui hong muangtuang mawk hi. Sanggam nu lah hong nehno leuleu teh ka kim a ka lawmte zong a na lawhdan ka hih tuak hi. Maiphiat samsam pongin tua pan Topa' tung ka kiko uh hi. Pa Thang Mung' zi (amin ka dot hi ta leh ka ciapteh na pua pak kha lo) pen kum 22 pha pan hi. A ta u pen tan nih, tan lang leh a neu pen kha giat pha pan hi.\n(thudang khatah hih sihna tawh kisai-in ih Zomi weely journal te ahi a, net sung pawlkhat ah ahizongin a kisuahsakna a telkhial om leng kilawm kasa hi. Pa Thang Mung pen Sozang hausa pa hi lo hi. Sozang hausa pa pen Pa Khual, mi tampite in pu Khual a cih pen uh ahi hi, cih khensiam le'ng ci ing).\nPa Thang Mung' zi leh tate ading Sum-le--pai tawh ahuh nuam i om a, contact nading kician a thei lo te in keima tungtawnin hong kizom thei hi uh teh, cih kong theisak nuam hi. Tunungin net sung khat-ah panpihna a nei nuamte' adingin koi-ah bang cih kizop ding cih khat ka mu ngei tawh kibang ahih manin hong zasak ka hi hi.


url: =Zeisu sisan vangliatna zangin :: ZOMI DAILY\nposted on 1 April 2018 at 1:03 am Lomkholna: Biakna, Dimlunzam, News\nThu-um minih teti pan sak sawnna: March kha 21 ni Tulsa ka pai na ah, thupiang pawlkhat Musalim pan a kikhel MawMaw Thein leh a ta nu in thunget deih in OKC pan ong delh hi. A mah pen Sia Kam Ngin tungtawn a na piangthak in a ci zong na dam ahih man in, teci pangin nuam a sa mahmah hi.A hi zongin, aci damna kisam lai hi.\nA ma nuntak tawntung in a nat dan pen a ngawng teng ah hi a, tua mun zato lam a ki lah ciangin, a spinal cord teng ah avang dan maw, spot dan maw om suk ditdet hi. At ding ci uh a, aki velvel na zato lam pan sum tampi bei khin zo hi. Leiba loh zel na sem zel hi. Tua bek thamloh in a ngawng pen tangtak dak zolo ahih man in, a dak zawh na ding zatui ki sun zel hi. Tua natna teng mah in amah pen Zeisu Khazih upna ah apuak na hihi.\nHun khat ciangin, Zotung sia Pasian mizat khat pai in, tua kikhopna sung ah ku in kap in, anatna ong nuam tuam leuleu hi. A hi zong in, adam tuam nuam tuam bek hi a, apumpi sung ah natna tampi om kawikawi ahih man in, zatui pen habak den hi. Mi khat in Youtube pan Pasian thu ka hilhna leh cidam na te na mu kha ahih man in, tua pan in ka phone no. na ngah khia a, Tulsa pai ding aki ciam thei ka hi uh hi. Ama ngaihsut na ah, tutung tatak ciangin, dam taktak kei leh hi thei nonlo a ci na hihi.\nPasian Kha Siangtho in na ong sem a, a nuntakna avekin ong gen (Personal inventory) ka hih sak khit teh, mawh thumna kisikkikna ah paipih in, nuntakna lui, biakna lui teng nutsiatna pulak khiatna neih pih in, tua pan in, Muslim Pasian Alah dawi ka sam khia masa hi. Ong ling pah kelkel in, abanban in dawi tampi pusuak hi. Atawpna ah Khin Maung Soe aki ci min khat tua nu kam pan ong ki lo in, kap gawp a, akhut lang khat in angawng tung teng ah len in, “Ka pai khia kei ding hi, amah ka ngai lua hi.cik mah ciang ka pu suak kei ding aci hi” Thai pan hi lo na hiam? Ka cih leh hi mah ingh, ama pumpi mun khempeuh ah ka om khin ka luah khin hi a ci hi. Zeisu min suangin hawlkhia in, atawpna ah ong pusuak khia a, tua nu zong tangzang ki sa in nuam lua mah mah hi. Tu in ahih lah a zatui neek teng ne nawn lo in ka dam hi a ci hi.\nThu-um mi tampi tak in, Zeisu hon pa leh Topa in aup khit uh ciangin, na khempeuh aman pah ahih lohna ki mu thei hi. Tua hih man in Pasian in Laisiangtho, Kha Siangtho, leh nasep nading letsongte anei, Apostle,Prophet, Evangelist, Teacher leh Pastor te ong na koih sak hi gige hi. Zeisu thu I zak a I san ziau ni pen an sai a, an lei ding a, I ciap bang hi a, kisik kik na mawh sutna te abei sa a khempeuh “Good Bye” I cihna hun tawh I zop ding ki sam mahmah ahihi. Gupna ngah na ding upna pen Zeisu nungzuih ding I khen tat a, abeisa te I nutsiatna ahihi.\nThuman thutak I theih taktak leh tua thu in ong khahkhia ahihi. Mark 16: sung ah thu-um mite tung apiang ding thu te lakah nam khat in, dawite ahawlkhia ding uh hi a ci hi. Tua in mihai te sung pan dawi hawl ding na ci tuan lo a, dawite hawl khia ding na ci limlim hi. Piangthak thu um khat peuh mah in, ama sung a, nuntak na lui sunga a uk a ma kaih dawite pen ahawl zo dingin Pasian in vangliatna ong pia ahi gige hi.\nHih thu I tel zawk na ding in, ka ciah kuan March 26th ni a ka ki muh pih Sia Lian in ong thugen tawh ka hong hawm sawn nuam hi. Sia Lian pen Tamu te hi a, tu in Tulsa ah a zi Phengnu tawh tengin, Sia Khaipi(MCC) te pawlpi ah Associate Pastor sem hi.Malay aom lai in zukham an kham te vei in amau te tungah Pasian na sem hi. Amah pen nidang in, Karate lam ah black belth ciang tungin a hilh zong hi ngei hi.\nBoxing zong tum ngei hi. Karate a aki mawl lai in, alen ziahziah theih na ding in apum tungah alu tung khawng ah kawl phungyi te phuisamna zatui te kisun zihziah hi.Tua zatui in tha anei sak hi lo a, dawi tampi asa sungah lut ahih man in, huihlak ah aleng thei uh na hi zaw hi. Apianthak ciangin, Pasianna sep na sungah alut ciangin, Karate leh boxing akhawl hi. Ahi zongin, aheh ciangin, amit san gelgal in, aheh sak mipa mi nu pen en in, agilzang khawng lakhia in, asa nekding cih zah dong a om aci hi. “ Ka zi in, na heh teh lau huai lua teh” ong ci hi” ci hi.\nTua bang hun lian in, Kha siangtho ki phawk sakna khat ong suak a, ka lungsim ka khiap suk ciangin, ka hehna, ka sa nek nop na te abei zel hi” a ci mawk hi. Nisim Pasian tawh aki zopna, alai siangtho sim na thunget na te khiam lo in pai suak a, aom ciangin, nung kum November kha,2017 sung zan khat amang sung ah, dawi te in hopih in, ko ong ngai non kei the, ko zong nuam sa non kei ungh, ka vek un, na pu suak nung ci in, dawi tam cih tak atam pi pusuak khia uh hi aci hi. Zingsang ka thawhciangin, ka tang zang mahmah a, tua a ki pan hih bang dan heh na ding ong pai hangin, abeisa ngaihsut bang ka nei non kei ong ci hi. Apianthak khit kumtampi tak tua khanin te akem khinkhian a na hih na ki lang hi.\nI piangthak ciang in I mi lui leh mithak pen ki vatvat lai a, tua te pen dawi hi kei I ci hi. Ahi zong in dawi or khanin te mah hi. I sungah Khazih Kha siangtho pen deposit bek ong ki pia hi a, akahn sak ding pen ei lampan I tavuan/ I mawhpuak hi gige hi. Hih sia Lian nuntak na ah, tua milui mun apaik loh man in asawt the avek un pusuak khia uh hi. 1 Cor 10:13 na ah, Ze-etna tawh ki sai in, I zawh theih na ding huhna Kha siangtho in ong piak tawntung pen I zawh sak ding ki sam mahmah hi. Gualzawhna pen automatic a ong pai hi lo a, ei lampan in zong Pasian tawh ki it ki ngai,kihta in kizop ding ki sam mahmah hi.\nEphet sung ah na hehna uh ni tum sak kei un, dawimangpa akhuan na pia kei un acih thu I thei hi.\nTu in, mimal khat ciat in, abeisa dawite vai ahi, khutlam et, ai san na, Pasian thu tawh ki sai lo mi biakna khawng I va zuih haihai na te pen khanin te in I ci I sa sung or tung ah ki belh in na sem nuam mahmah a, tua te pen thei khol kei le hang, I khantawn aki buaipih thei mahmah ding ahihi. Thei baih in, mawhna nusia baih, khanin hawl khia baih , Zeisu nungzuih ding mah ci tentan baih leng, tua dawi te aki zo zo ding a, ei te singlamteh hangin, vangliatna ong ki piaksa hi a, I nuntakna ah mapai daupai baih ding hi zaw ahih na teci pan sawnna leh hopsawnna ka hong nei nuam hi.\n(Atung a mite kiangah phalna tawh hih lai kongat hi.) Dim Lun Zam\nPrevious: Nitumna gamte leh Sente’ khantoh/ kiamsuk nate gal-et na ~ Khup Lian Thang\nNext: A gualzote tot lampi, Na gualzo nuam hiam?


url: =India, Bangalore City ah Gas bung puakkham in inn kicim, mi 6 si :: ZOMI DAILY\nposted on 17 October 2017 at 8:45 am UTC+9:30 Lomkholna: India, News, Sawltak, World\nSouthern India ah zanni Monday ni in Apartment Block sungkhatah Gas Tank puakkham in, inn kicim cih AFP pan kiza hi. Hih inn kicipna hangin atawmpen mi 6 in sihlawhding hi ci’n Indian Police te’n genkhia uhhi.\nTua apuakkham Gas pen anbuksung anhuanna in akizang Cooking Gas Tank pan kici hi. Bangalore City sung aom khuasung mipi te kinehtak in aomcip phitphetna inndawl 2 apha Two-storey Building khat acimsuk ahihi.\nPolice Official te genkhiatna ah anhuanbuk pen innnuai Ground Floor ah aom cihi. Gas Tank apuakkham in inn acipsuk ciangin asungah mi honkhat ahingtang in ki phumsuk cimawk hi.\nRescue Workers te’nzong hih buaina Incident apiankhit ciangin ahing anungtalai aom khadiam ci’n azon kipanpah ngeingai uhhi. Building kicim sungpan in ninkamlak ah naupangno kum 3 aphapan khat ahinglai, anungtalai in ki mukhia in, ki honkhiathei cibilbel hi.\nHih Gas bung kitapna leh inncipna vaitawh kisai in athu hoihtak akancian dingin Government Inquiry kipaisakding cihi.\nIndia gamsung ah mitamlua in inn muanhuai hetlo himahleh mi tampipi omkhawm ngeingai ahih manin, inn kicim cihpen kiza pahpah hi. Building Disaster cihpen Indian Cities sungte ah angeina khatbangin ki ngaihsun liangta hi.\nActivists pawlkhat te genna ah hihbang in tuahsiatna leh inn kicim cihte aomzelna pen Housing Societies, Private Owners leh Builders te’n sum tawm abeitheithei dingin innlamsak ahih manin, akhuanung ah buaina apiangzelzel hi ci’n genkhia uhhi. Sawltak #zomidaily\nPrevious: Tulaai Leitung Thutthang Tuamtuam te Update (Oct 16)\nNext: A (9) veina ZOSIAM te Zogam ah kuanbaih tading


url: =Nov 21, 2020 A ol nunna ~ MUC\nNov 21, 2020 A ol nunna\nAdmin 11:30:00 PM Articles, Offertory Reading Zomi\nA ol nunna\nPavel Goia’ pa in nasep lianpi nei hi mah taleh mawtaw nei lo hi. Nasepna pan a ngah uh sumte Pasian nasepna dingin zeek khia uh hi. Leitung nate vantungah kikeng thei lo ding hi. Pasian nasepna kizang khempeuh bek tawntung kimang ding hi, ci-in a neih khempeuh uh Pasian nasep nadingin pia khia uh hi.\nNi khat a ngah uh sum Kawl gam sum a tengh 300 pha ding a, a nu in 10% sawm-ah khat pia ding hi, ci hi. A pa in hi lo ee, a vekin pia ding ci-in dawng kik hi. Tua leh a nu in i zat ding Ks. 20000 koih ni ci hi. Goia’ pa in khat veivei ciangin a ngahna pan a lang bang sawm-ah khat khia hi. Kitangsapna zui-in pia hi. Pasian in i kitangsap khempeuh hong pia hi. Cidamna hong pia hi. I neih khempeuh Amah i piak ding hi,ci hi.\nThuumna: Huaiham lo-in kitangsapte i neih nakleh nate deih tuahtuah ding hi lo hi. I gamtatzia in piakna hamsa sa lo-in kingei-na seh hi lehang, nate itsikna om lo ding a, phaltakin i pia ding hi. Ngahna panin sawm-ah khat a kipan sumpite khia masa-in,tua khit ciangin i kisapna bangin zeek ding kisam hi. I neihsa, sum le paaite i koihna mun-ah i lungsim zong om hi (Matt. 6:21).\nThungetna: Topa aw, tuni-in sawm-ah khat leh sumpi tawh nangmah kong biak uh ciangin, nangma vangliatna banah nangmah in kote hong makaih, nong hilhna in, nangmah nungzuihna-ah a kip tawntung ding hong hi sak in. Amen


url: =A (67) kumcin Zomi Nam Ni Seminar ah Zomi leh Pilna :: ZOMI DAILY\nposted on 20 February 2015 at 11:18 pm Lomkholna: Hauthang, News, Zomi Nam Ni\nA 67th Zomi National Day Seminar ah Dr Chinkhanlun Guite\nNavek un Chibai bukk\nA (67) Zomi National Day 20 Feb,2015 ni in Malaysia ZAM Hall ah Seminar nasiatak in Dr Go Cin Zam, Dr. Hau Za Cin, Dr. Chinkhanlun Guite , Pu Hang Khan Lian bawlpih uh hi. Tu in thuhoih tampi te lak ah Dr Chinkhanlun Guite in Seminar ah Zomite ading thuhoih nono ikihawm sawn leuleu ding hi.\nDr. Chinkhanlun Gui te: ( Zomi leh Pilna)\nAmasa in a etteh huai USA President pa Barack Obama in nasep zia leh akampau te lak ah thuhoih asak te mipi te ngaitsut na ah alut ding leh thalak na ding in hong gen pih hi. Tua khitciang Zomi leh Education,Wisdom,Exprience & Successfull cih tawh Zomi ading in athu tawh gen aliim tawh suai alaitawh gelh in hilh ciatciat na hong nei hi.\nHih thu hoihnono tom kimcing te tuni Leitungbup Zomi nam ni Feb 20 Seminar abawl masa pen hih ban ah Zomi leh pilna,ciimna Dr Lun hong hawp te atomkim in i kihawm sawn ding hi.\nPilna nei te koikoi ah a om zong in kival ngei lo hi. Anuntak na ding lampi kihong den hi. Ahizong in ahoih lam muhna leh asiat lam muhna thuak kha den hi. Thukhat ah Mikang pau asiam mahmah te mipil hi khin lo hi. Mipil akicite mikang pau asiam vive hi sese lo hi.\nTuhun teh mikang pau in apau te mikang hilo ahih mah bang in ei awsuah tawh mikang pau leh adang pau namtuamtuam pau theih kisam ahih hang in ei awsuah tawh pau lel a amau akhiatna theih tel na leh tuhun kalsuan ziah ahihi. A awmaan kei cih bang kisit hun hilo lel ahihi. Mikang te Zopau in hong pau teh a aw diktak lo ahih hang in acih nop tel peuh leng ei Zomi ten Mikang pa deihna atel thei ihihi.\nSiamsin cih teh itheihnailoh kisin tamzaw a, Education lam ah kailek zaw hi. Pilna leuleu ciang in Wisdom lam ah kailek zaw hi. Siamna, Sinna, Pilna, Ciimna, aki ineih teh avangkim matun gualzawhna Successfull ahihi.\nAnsai nasem khat in meh ahuan ngei bang in huan den leh Education hi a, bangci huan ding bang te hel leng liim ding namtui ding cih angaih sut theih kei leh Wisdom nei lo ahihi. Tua ahih man in Ngaih tuah siam kul ngai sangpha mahmah hi. Leitung khuapi lian ansai minthang te ah anliim meeh liim leh anam tuii, Asiang tho akici te in skill in keu no khat tawh teh ciauciau in nasem uh ahihi.\nTuni a mehliimna pen zan ni a meh liim na tawh kibang in liim a, zong namtui in siangtho hi. Tua in wisdom aneih na ahihi. Tuni meh huan pen zan ni ah tawh kibat kei mawk leh cii al lua , thak lua, zasan thaklo, Cii al lo ahih leh wisdom nei lo ahihi.\nTua mah bang in Lokho pa khat in banghun in khaicii vuah le hang an no kisialo cih theih kul hi. Khaicii vawh hun om a ahun in nasep theih na siamna kisam ahihi. Ut hunhun in khaicii kivawh mawkmawk lo hi. Mikang te in khaicii avawh ding ciang in ahunhun athu ciamteh uh a akhang khang in khaicii vawh hun ahoih kihilh sawn hi.\nTua khitciang in akhangto gamte in nasep uh ciang in a olbaih samding , nasep anuam theithei ding, ahunlap in natampi zo ding cih bekbek gel uh hi. Tua in kipawl khop nasep siam ngaihsutna athak piang sak hi.\nIndia gamsung kakhual zin na ah lampi bawlbawl vaimite ka mu hi. Tua lampi bawl Vai mite in leiluahna Suahdul khat bek nei uh a, nasem nih apha hi. Ei hi leng nasep khat khit khat kilaih ding ihihi. Bang hiam cih leh van kicing lo ahihi icih ding hi. Amau te nih in tua Leiluahna Suah dul pen khat in abul pan in len a, lei aluak hi.\nKhat leuleu tua suahdul leiluahna abul kung pan in khauhual khat in khit in amai pan in akai khia leklek ka mu hi. Anih in tua suahdul Leiluahna zang khawm in nasem khawm thei hi.\nTua ahi a nasem na ah Communication nakzat mahmah ding akisap na ahihlam kilang hi.\nSiamsin bek natawh khua sa te wisdom neilo ahih man in khangto ngeilo hi. Siamsin kawmkawm sa in hih ka nasep pen Bangci leh hoih zaw ding Ol zaw ding, Bang ci leh kei leh kaminam ading in kizang thei ding cih agel te in anun khua kikhang khan in om uh hi Education pan in Wisdom ah akhang let toto ahihi.\nNasep khat peuhpeuh ineih teh wisdom anei te pen asiat leh puahpha thei in azekai leh aman lang in bawl khia thei a ahun alapsak te Exprience nei ahihi. Exprience anei lo te in nasep khat peuhpeuh ahoih in bawl theilo, ahunlap ding leh akicing ding in gel theilo zeek thei lo uh hi. Tua hi a, nasep ah atawn tung in ngaihtuah na kisam den hi.\nTua hi in Education pan in Wisdom behlap to a, Exprience anei Success full minam hi pah a hih man in Atua bang ding in Pasian in Zomi te hong koih nuam zo ahih man in hanciam hi ni. Hau Thang\nPrevious: ZIUSA Genvai Thupulakna: ZIUSA in Pa Tuang Khan Khup luang kipham/kivui ding\nNext: Chicago pan Zomi Nam Pi Ni Pawi sapna\nMexico gamsung zato innkhum tungah misiluang kikhiatsuk ~ ZD


url: =Mihing khempeuh pen khialhna neingeilo omlo, mikim in ki khialngei tek hi :: ZOMI DAILY\nposted on 19 January 2016 at 9:36 pm Lomkholna: Article, NaaLian\nKhialhna nam (2) omhi.\n1. Ih hai man aa ih khelhna\n2. ih khelh man aa ih hai na\nAtamzaw in, ih theihloh (hai) man aa ih khelhna pen ahiding mah khat in kamu hi.\nSiangtak aa (muhtang/langhtang) khelna pen- ki neih/khemna tawh ih khelh sang in, maizum huailo zaw in ka mu hi. Bangbang ahi zong in, ih theihloh(hai) man aa khelhna pen- siangtho aa,zumhuai na pi ‘n ahiding mah hi kici thei zawdeuh hi.mikhempeuh in tuabang aa khelhna pen ki nei tek ding in zong ka um mawh aa, tua pen mawhna lianpi in zong ka ngaihsun kei hi.\nAhi zongin ih sepkhelhna hang in, ih haicip ding pen ahoih hetlo khat in ka mu hi.\nMitampi tak( keimah aa kipan) ih khelhna pen khial ing ih cihding haksa kisa mahmah tek hi. Ih kiphatsakna hang ahi zong in, ih maizumna hang ahi zong in, minuai ih om noplohna hang ahi zong in, ih khelhlam thei sim khinkhian napi’n khial ingh ih cihding pen haksa kisa mahmah tekhi. Tua pen a maizum huai mahmah khat hi aa, tuabang lungsim ih neih laiteng pen a ki gual lel lel ding hi mawk hi.\nKhat veivei, ih khelhlam thei napi’n khial ingh ih cihnop loh tentan na in, ei leh ei ong lungkham/lunggim sak zaw thei hi.tua hang in zong-mi tampi tak in eitung ah etneuna in hong nei zawsop thei lai hi.\nEimau mahmah in khial ing cihngam- cihthadah, ih khelhna te mi ten,hong theih ding zong kilau thei lai aa, ahi zong in tua bang lungsim ih neih laiteng in, ei leh ei ih theih loh kal aa ki kolbulh bulh lam ih phawk ding kisam mahmah ding in ka um hi.\nKhialhna te- “ngaihdam bawm” ah na khiat sak un.\nPrevious: Suu Kyi in “Khangno te’n Internet tungah hun mawkbeisaklua” ci\nNext: Zomite Malaysia gamah I phutkhak thute ~ Nang Khan Pau


url: =Somalia gama Autonomous Region nihte’n kikaptuahna omin Ceasefire lawhsam ~ Thang Khan Lian :: ZOMI DAILY\nposted on 7 November 2016 at 4:26 pm UTC+9:30 Lomkholna: News, Thangkhanlian, World\nSomalia gama Autonomous Region nihte’n Ceasefire aneih uh kikaptuahna omin Ceasefire lawhsam\nNov. 6, 2016: Somalia gam-a autonomous region nih – Galmudug leh Puntland ten ceasefire thukimna suai a kaih uh hi napi-in zan in gamgi kituhna hangin buaina piang a, Galkayo khua-ah kikaptuahna nasia takin piang hi. Hih kikaptuahna hangin mi 20 kiim in sih lawh uh hi. Galmudug leh Puntland ten ceasefire thukimna a neih uh pen nipi kal khat cing pan a, kikaptuahna mun Galkayo pen Galmadug leh Puntland ten gamgi khenna khua dingin a zat uh ahi hi.\nNung a ceasefire deal pen United Arab Emirates vaihawmna tawh hong piang thei hi a, thukimna a neih un zong Galmadug leh Puntland ten deih mahmah in UAEte’ vaihawmna na muak uh ahih manin Somalia President in zong Galkayo panin thau tawi khempeuh a kihepkhiatna dingun thupia pah a, kikaptuahna hangin khuami a tai khiate zong a ciah kik theihna dingun hun kipia hi. Galkayo pen galdo dinga kipiakhia Galmudug kiim-a “militias” kicite omna leh hatna mun ahi hi.\nGalmudug mayor Hirsi Yusuf Barre in bel hih kikaptuahna thu Puntland galkapte mawhsak a, Puntland ten Galkayo leitaw lamah galkap koih in thau a khah uh pen lamdang kisa mahmah hi ci-in gen a, thau a khahna hangun luang 20 kikham a, tu-in Puntland galkapte kileh hawl kik zo ta a, Galmudug ah daihna om ta hi ci hi. Puntland ten zong Galmudugte ngawh in, khat leh khat kingawhtuah uh hi. “Galmudug ten kilemna deih lo uh a, Galmudug galkapte a kisiansuah mateng kido ding hi ci-in Colonel Mohamed Aden in gen a, mi 20 a sih banah galkap 12 leh mi dang 20 in liamna tuak a, mawtaw nih leh galmat li tawh ciah uh hi ci-in gen beh hi.\nCodkamudug panin a reporter Galmudug radio station-a sem Mahad Ali Mohamed zong hih kikaptuahna ah si kha hi ci-in radio station manager Hanad Abdi Farah in gen a, tu zingsangin a inn panin radio station zuan dingin a pai lai takin thau tang lengin a lu kha hi ci-in zan in gen hi.\nSomalia gam pen 1990s in ama deihna bek tawh gam uk (dictator) Mohamed Siad Barre a kilaih khit nungin al-Shabab Islamic ngongtatna kigolhna hangin buaina hong piang hi. A beisa kha khat a kikapin Galmudug leh Puntland autonomous regionte gamgi kituhna hangin buaina hong kuang khia kik a, tua khit nung Galkoya ah sanginn tampi kikhak cip hi. -Agencies\nPrevious: Kawlgam Politics Dinmun leh Zomite ~ Pu Zokhai\nNext: Iraq gam muntuamtuam ah Suicide Bomb kipuaksak ~ Thang Khan Lian


url: = Mawhneite thungetna ih cih in bang ahi hiam?\nMawhneite thungetna ih cih in bang ahi hiam?\nDotna: "Mawhneite thungetna ih cih in bang ahi hiam?"\nDawnna: Mawhneite thungetna pen mikhat in mawhnei a hih lam ki thei a honpa ki sam a hih lam aki theih ciangin Pasian tungah huhna a ngetna ahihi. Mawhnei te thu ngetna pen kicing khin cih bang om ngei lo hi. Mawhnei khat in ama theih teng, khuak sungah a om teng pulak a, mawhnei ahih lam ki thei in, gup khiatna ki sam ahih lam aki theih ciang in Pasian tungah panpih a ngen a hihi.\nMawhnei khat ih thungetna tawh kisai ngaihsutna a khatna in mawhnei ih hi lam ki theihna a hi hi. Rom. 3:10 na sungah, “thuman khat zong a om kei hi ci in a ki gelh hi” a ci hi. Eite pen mawh nei ih hih lam Laisiangtho in tel tak in a hong ngen hi. Eite pen mawhnei ih hih manin Pasian hong hehpihna ih ki sam a, Pasian kiangpan in mawh maina zong ih ki sam hi (Titus. 3:5-7). Ih mawh nate hangin thukhenna a thuak ding te ih hi hi (Mate. 25:46). Mawhnei te thungetna pen thukhenna tawh ki pelh theih na ding leh, Pasian hehpihna a ngah theih na ding ngetna a hihi. Pasian hehna dan thuak lo a, ama hehpihna a ngah theihna ding hehpih ngetna a hihi.\nMawhnei khat ih thungetna tawh kisai ngaihsutna a nihna in mangthang te a ding leh mawhneite a ding in Pasian hong sepsak sa mawhmai sak na theih na a hihi. Pasian pen mi bangin hong piangin Jesu Khazih hihnatawh in hong ki lang hi( John.1:1,14). Jesu in Pasian thu hong hilh khinzo a, hih leitungah mawh nei lo leh thuman tak in a nung ta khinzo hi (John. 8:46 ;2Cor. 5:21). Jesu pen singlamteh tungah eite tangin sihna hong thuaka, ih thuak ding thukhen na teng hong lak sak khin zo hi (Rom. 5:8). Jesu in sihna pan in a thawh kik na hangin sihna, mawhna leh hell te zo a hih na hong lak hi (Col.2:15 ; 1Cor. 15). Hih Jesu hong sepsak nate hangin Jesu Khazih ih up nak leh ih mawhna hong ki mai sakin, vantungah Pasian tawh in a tawn tung in ih mang khawm dinghi. Mihing lampan ih sep ding pen Jesu in keitang dingin sihna hong thuak a, sihna zo in tho kik zo hi ci a ih up ding bek a hihi (Rom.10:9-10). Eite in Jesu Khazih sungah Pasian hong hehpihna hangin upna tawh hotkhiatna ih ngah hi. Ephet. 2:8 na sungah , “Pasian hong hehpihna hangin upna tawh gupna ih ngah hi. Ih hoihna hang a hi kei hi. Pasian hong piak letsong a hihi” a ci hi.\nMawhneite thungetna pen gupkhiatna a ngah theihna dingin Jesu Khazih pen Gumpa leh Topa a sang ing ci a Pasian tungah genna a hi hi. Gupkhiatna ngah theihna dingin “Phuisam” na kammal te ki sam lo hi. Jesu ih a sihna leh ama thawh kikna hangin hotkhiatna ngah ing ci a upna a hihi. Nang pen mawh nei na hih lam ki thei a, gupkhiatna na ngahna dingin Jesu Khazih ki sam na hih lam na ki theih leh hih bangin Pasian tungah thu na ngen ding hi : “Topa aw, Kei pen mimawh ka hih lam ka ki thei hi. Mawhna hangin thu khenna a thuak ding ka hih lam zong ka ki thei hi. Tu in Jesu Khazih pen ka Gumpa leh ka Topa in ka sang hi. Ama sihna leh a thawh kikna in mawhmai na hong pia zo cih zong ka um hi. Jesu ka um ka muang zo hi. Jesu bek ka Gumpa leh ka Topa in ka um hi. Kong gup khiatna leh ka mawhna nong maisakna hang in ka lung dam hi! Amen!”


url: =US ah van man tampi khang theiding; Gas leh Income Tax :: ZOMI DAILY\nposted on 25 January 2021 at 8:49 pm Lomkholna: News, Thomasmung, USA, World\nBreaking: US ah van man tampi khang thei ding; Gas leh income tax zong khang thei ding..\nPu Biden in executive order letmat thu in Federal minimum wage (nai tha) pen nai khat $15 ah akhan sak na hangin van man tampi khang to thei ding hi ci uh hi. Adiak diak in small business leh company ten haksatna tampi thuak ding uh aa, tua tawh akizawi tawn in van man te hong khang thei ding hi ci uh hi.\nPizza sai thum nei Pu Adrian in nasem te kha sum apiak suak theih nang leh ama Pizza sai a hin sak suak theih zawh nangin nidang aa Pizza khat $12 tawh azuakna pan tun $19 tawh ka zuak kul ta ding hi ci hi.\nTua loin pizza sai ki ding zo nawnlo ding hi ci hi. Amah tawh kibangin adang small business tampi ten zong adang van man tuamtuam te akhansak kul dingaa pawlkhat in zong meetna (profit) ngah nawnlo dinguh ahih manin nasep khak sawm uh hi ci uh hi.\nCompany tampi din khawl in bei thei ding dan hi aa, nai tha akhan hang van man leh adang tampi zong khang thei ding ahih manin akhiatna omlo hi ci uh hi. Rep. Dan Crenshaw (R-TX) in belh hih nai tha $15 akhan sakna hang un asawt loin nasep million in ki khawl sak thei ding hi ci hi.\nKeystone Datsi pipeline pi a din khawlsakna hang in nasep tampi bei mang bek thamlo in asawt loin Mawtaw Datsi (gas) zong $3 tung kah to thei ding hi ci in economic experts ten genkhia uh hi. Pu Biden kumpi in Gam sung Gam pua huh na tampi khang sak ding vaihawm uh aa, WHO leh Paris agreement te ah kihel kik uh ahih manin huhna tampi akhiat kik kul ding uh ahi hi.\nMore: Tedim ICU Building apna kinei\nTua te tampi hang in mipi te ii nasepna pan income tax zong hong khang sak thei ding hi ci uh hi. Economist Frank Macchiarola in Breitbart te tawh interview na ah Pi Biden ii execuitve actions te hangin nasep million khat bang bei mang thei ding hi ci hi. Ref: Fox news News Update khah to to lai ni… Thomas Mung\nPrevious: Tedim ICU Building apna kinei\nNext: 2021 – 2025 kikal zongh Hluttaw pan Galkap 25% thukimloh in Thukhunpi kilaih zoloding\nJapan gamah Phone panin dailenbuk a awng zontheihna Service ki panding ~ ZD


url: =Lawhcing, Citak te Thu :: ZOMI DAILY\nposted on 17 April 2015 at 10:16 am Lomkholna: Article, Thawntuang\nSente paunak khat ah, ” Mipil ten mipilte tung panin pilna sin uh aa, mihaiten phutkhakna tung tawn panin pilna ngah uhhi”, ci hi. Mipilten laibu tampipi sim uh ahih manin pilna ngah behbeh uh aa, pil semsem uhhi. Mi haite ahihleh tuahkhakna leh phut khakna a ngah uhteh pil lawhpan uhhi cihna hi. Phut khakna leh tuakkhak neih kei zenzen leh hai semsem ding cihna hi mawk hi.\nObama : Yale University ah Lawyer asin laitak in Lai tampitak simin Top 1 na angah dongin hanciam cihtak in hanciamna a neih manin lawh cing hi. Mikangte bek pilding, USA kumpi suak thei ding..cih ngeina omlo hi. USA kumpi ka suak ngei kei ding hi. A hangin ka pianna Nu leh Pa mikanglah hilo in mivomte limlim USA kumpi a suaklah om ngeilo piang thei ngei kei-in teh cilo hi.\nA piang nailo khat Thuhoih a piangsak thei ding mikhat hi-ing. Mi khat suak ding hi-ing aci vilvel mikhat lawhcing hamtang hi.\nAbraham Lincoln : Laibu neihlo hi mahleh mi laibu neihsa teng a sim dingin kawm kawikawi in laitampi sim hi. Singtawh meituah in tuatawh laisimin, Kha tang ahoihteh Kha tang nuai ah Laisim hi kici hi. Hih zahin pilna a hanciam mikhat a biak Pasian dingin ki ngaihsun leng pilna pianuam ngel ding hihang. Hanciamna neih vilvel te mah Pasian in lawhcing sak hi.\nPeter : Zan thapai Nga beng manlo hi. Nai khat, nai nih sung Nga bengin man keita leh lungkia sese lo aom teh Pasian in acihtak manin lawhcinna pia bek hi. Tua bang mite zangh bek hi.\nNoah : Tenbaw kum 120 sung mual tungah bawl hi. Sim mawhna ko siatna thuak mah taleh tuate ah ki ngalo in a sep maban a zawh dong hanciam vinven ahih manin a sepna mawk suaklo hi. Haksatna ko siatna a tuahteh Pasian lam hilhna ah manggilhlo, Pasian phawkden ahih manin lawhcin hi.\nNa tupna bang hiam cih ki dong leh theilo aa…aci peuh om ding hihang. Bang sep sawm na hia kici leng Online enlo dia aci pawl om ding hi. Tupna neihnapi citaklo, muang ngamlo cih om hi. Tupna neih aa cihtak tak in a semte\nlawhcing bek hi. Ei pawlpawl bel tupna lah neihsese lo, an ne, na semkuan..cihteng tawh hun beito zelzel hi.\nTate mi suaksak ding, hanciampih ding…cih ih gelna zong Tupna lianpi khat ahihi. Kei bang mah hikeng cih ih ki theina zong hoih na pi in, kei khangin bangmah hilo ka hih manin ka Tate khangah mi a suah theihnang bang lampi om ding cihtawh hanciam cihtak in hanciamna zong Tupna kician neihna hi.\nZomite hong Angvan Pasianin tupna ngimna ki cian neih dingin hong siam hen. Lungdam.\nPrevious: Theihna huang\nNext: Na haksatna sungah na phawk ding thu (5)\nLeitungbup aom Zomi khempeuh te tungah itna tawh hopihna


url: =Isaiah 26 | Siantongluan.net\nTua ni ciangin Judah gamsungah hih la kisa ding hi: Khuapi muanhuai khat i nei a, Topa mahmah in i kulhte leh i panmun kipte hong hutsak hi.\nUpna-ah a kip thuman minamte a lut theihna dingin kulhkongpite hong ta un.\nTopa aw, nang hong muang a, nangma tungah a lungsim khempeuh a koih mipa lungnopna kicing pia ta in.\nTopa Pasian in eite khempeuh hong hu tawntung ahih manin Topa muang tawntung un.\nBang hang hiam cih leh amah in a kiphasak mite niamkhiat suk hi. Amau tenna khuapi muanhuai suksiatsak a, a kulhpite denkhap sakin leivui a suah hi.\nA zawng a cimawh a kinengniam mite in tu-in tua khua tuancil uh hi.\nMidikpa lampi tamkim a, nangmah in midikpa lampi na neelsak hi.\nTopa aw, nangma deihna kong zui uh a, nang kong ngak uh hi. Nang pen kote deih kicinna na hi hi.\nKa lungsim khempeuh tawh zanin nang kong deih a, zingsang khuavak ciangin lungsim tak tawh nang kong zong hi. Bang hang hiam cih leh leitung leh a mite tungah thu na khen ciangin leitunga a teng mite in thuman i cih bang hiam, cih a phawk ding uh hi.\nMigilote tungah nangmah na migit hangin a manin gamtat ding theithei tuanlo uh a, lungsim thutang mite gamsungah amaute in khialhna bawllai veve uh hi. Amaute in Topa} minliatna hong phawk nuamlo uh hi.\nTopa aw, amaute gim na piak ding lamtak na galte in theilo uh hi. Amaute maizumna thuaksak in la, amaute-a dingin na geelsa gimnate amaute thuaksak in. Na mite na itna thu na galte tungah kilangsak in.\nTopa aw, kote tungah mavanna hong pia in. Kote matut zawhna khempeuh nangmah in na hong sepsakna hang ahi hi.\nTopa}, kote Pasian aw, nang a hilo to dangte in ko tungah hong uk hangin, nangmah bek mah kote Topa na hi hi.\nAmaute si a, hingkik lo ding uh hi. Amaute mangthang ta uh a, omkik nawnlo ding uh hi. Tua bang a piantheihna dingin nangmah in amaute tungah siatna na tungsak a, amaute a kiphawkna khempeuh na beisak hi.\nAhih hangin nangmah in ko minam nong khangsak hi. Topa aw, nangmah in ko minam nong khangsak a, gamgi khempeuh na hong keeksak khin hi. Hih thu hangin nangma min a thang hi.\nTopa aw, ka cihmawh uh ciangin nang kong zong uh a, nangma hong taina pen kote nong gimpiakna ahi hi.\nTopa aw, nangma hangin kote pen naupaii numei a hun a nai ciangin na sa-in kiheek a, a kap tawh ka kibang uh hi.\nKote in naupaii-in ka kiheekheek uh a, huih bek a hingkhia tawh ka kibang uh hi. Kote in ka gam uh-a ding bangmah ka suakkhiasak kei uh a, leitungah a teng ding mi kuamah ka hingkhia kei uh hi.\nNangma mi a sisate hingkik ding uh a, amau pumpi thokik ding hi. Han sungah a lum mite aw, tho-in lungdamin la sa un! Bang hang hiam cih leh zing daitui in leitung a nosak kik bangin sawtpi-a a sisa mite Topa in hingkiksak ding hi.\nKa mite aw, hong pai-in na innsung uhah tum un la, na kongte uh khak un. Hehna a dam matengin tawlkhat sung bu un.\nBang hang hiam cih leh en un, amau mawhna hangin leitungah a teng mite gim a pia dingin ama omna panin Topa hong paikhia a, leitung in ama tunga a kithat mite lakkhia ding a, a kithat ama mite sincip nawnlo ding hi.\nTedim Lai Siangtho / Laibu: Isaiah 26


url: =Ka neu laiin ~ Hau Za Cin :: ZOMI DAILY\nposted on 18 November 2015 at 10:25 am Lomkholna: Article, Hauzacin\nKa neu laiin\nUpate kammal kawm pak i hi.\nKa khua theih cil in Radio kingai leh “All India Radio, Aizawl” hi den a, la kisa khempeuh ka nu hong hopihna kammal hi vetlo hi. Ahi zongin ka telloh khat zong omlo a, la kisa khempeuh, thu kigen khempeuh ka tel sitset hi. Radio sungah pau kizang pen ka inn kongbiang ka pusuah ciang kizang pan a, inn kongbiang sunglam ah ka nu tawh ka kiho ciang, ka pa tawh ka kiho ciang, ka sanggamte tawh ka kiho ciang kizanglo hi. Hun hong kihei zel in khatvei nitak lam nai 3:30 ciang Zolapi radio mah pan hong kisa hi. La dawng li khawng a sak khit uh ciang a lasak bei naikei leh zong khawl pahpah hi. A hun kiciangtan a cin ciang radio ah lasa kimlai zong a kibeisak ana hi hi.\nKa sangkah cil pan kipan a khatna vive ngah ka hih manin class sungah mite hong itna leh zahtakna kitanga, siate hong itna leh deihsakna zong kitang hi. Vai khempeuh nuam, sanginn lah nuam kisa, laisim lah kizo lel ahih manin a nopmawh omlo hi. Exam hong tung ding lah kikihta seselo a, exam hoihtak pass ding zong kilungkham lo hi.\nAhi zongin tan giat ka sim ciangin tuni donga ka mangngilh theihloh ding thu ka tuak hi. Kei kua hi a, kei kuate ka hi hiam cih hong ngaihsunsak thu hi. Sangsiapa in sanginn sungah lai hong hilh laitak in, “Tuni in hih class room sungah a om khempeuh kuamah USA president hi thei ding na om kei uh hi. Banghang hiam cih leh kuamah USA gam ah na piang kei uh hi,” ci hi. Tua a gen ciang aw! leitunga gam thupi pente in zong ngeina leh geelna kiciantak nei uh hi maw cih hong theisak hi. Tua ni ka thusin uh pen “India President sem dingin India gam mi hih kisam, India gam mi bek hilo in India ah a piang hih teekteek kisam hi” cih thu hi. Ahi zongin ka ngaihsutna tua khenlam pek ah hong lawnto hi.\n“Kei kua ka hi a, koi gam ah ka sem thei hiam aw” cih hong ngaihsunsak hi. I pianna mun leh gam zuiin mihingin gammi hihna, minam hihna a kinei diudeu ahi hi. Inn ka ciah ciang ka nu hong hopihna kammal “Cinno, tawpta maw” a cihte pen sanginn ah lawmte tawh ka kihona kammal tawh kibanglo ahih manin ka hihna limtak ka kan kik a kul na himawk hi. Ka pianna, ka khanna ah mihing a lutang tamzawte in hong ‘deep’ na hi gige a, a tamzaw gamtatzia leh a tamzaw ngeina pen ahi ding mah in a kikoih, a kithupi bawl na hi leltak a, tua tuihual in hong nawk ahih lam zong a kitheilo thei na hi mawk hi. Kumpi leh lutang tamzaw te in tua banga a tamzaw in a tawmzaw a deep pen ahi ding mah, a phamawhlo, a kintaaklo in a koih tawh kibang hi. A sawtna ciang a tamzaw in a tawmzaw deep mang dinga a tawmzawte a tamzawte lak ah belhcip ding cih pen ‘politics’ a cih kiaukiaute uh na hi bilbel hi. A tamzaw te a hoihzaw ahih khit tuanloh hangin a tamzaw in a tawmzaw a deep thei takpi mah ahi cih ka phawkna hi.\nMihing khat in kua mi hi a, kuate hi hiam cih a kitheih ding athupi na himawk hi. Bang minam ah piangsakpa in piangsak a, bang tawh khangkhia sak a bangci khang leh deih hiam cih zong Ama khut ah om hi. Ahihna a mangngilh loh ding zong hong deih na hi gige hi. Pau leh ham hong pia a, ngeina leh zuih ding pupa ngeina kicing hong pia diudeu hi. Koi gam koi mun ah i om zongin tua pen i mangngilhloh ding a thupi na hi gige hi. Ka lungdam mahmahna khat pen ka nu in ama kammal tawh hong hopih ciauciauna hi. Zokam leh Zopau tawh hong hopih in Zomi lak ah hong tonpih a, Zomi te tawh hong kikhawlsak in, Zomi te tawh piangsakpa phatna hong neikhawmsak a, Zomi adingin thungetna hong neihpih hi. Tuni in hih thute ka ngaihsut ciang a ma’n a zak nawnloh, a theih nawnloh ding hang vantungah Pa Pasian kiangah Zokam Zopau mah tawh lungdam lasain lam diaidiai ding uh hi!\nPrevious: Ka muhpak US Gamthu pawlkhat – 53\nNext: Mailam kalsuan ziading ~ Dr. Ngul Khan Pau\nChina kumpi nuai ah Hong Kong bit nawnlo\nLeitunga tualthat mi minthangte ~ Pau Tun Thang\nHong Kong ah dawlnih Bus golpikhat tuahsia in mi 19 sikhin, 10 val liam


url: =Malaysia College sangnaupang numeikhat ata that ahih main thu kibawl ~ ZD :: ZOMI DAILY\nMalaysia College sangnaupang numeikhat ata that ahih main thu kibawl ~ ZD\nposted on 10 April 2017 at 7:25 pm Lomkholna: Malaysia, News, Sawltak, World\nMalaysia ah kum 20 aphakhin College sangnaupang numei khatin zawlta nei in, asuahcil phetin thatlum in ekbuk sungah koih ahih manin, tuavai tawh kiman a thu kibawl cih theStar pan kiza ahi.\nTua numeinu min pen Nur Izzati Adi kici a, Bukit Kayu Hitam gei aom Agricultural College ah akum khatna First Year akah laitak ahihi. Tuni Monday ni in Magistrate’s Court ah thusitna kinei in, amawhna aki pulak ciangin amahpen alu kunsuk ngeungeu cihi.\nNur Izzati pen Sungai Petani ah ateeng uh hi a, unau 4 lak ah a upapen ahihi. Nau apaailam zong a innkuanpih te’n theilo uh hihtuak a, a College sangkahna Hostel aom Toilet Bowl sungah asuahphet in paiziau cihi.\nNau asuahpen March 30 ni nitaklam 5:20pm hunpawl hi a, naungek pen pasalno ahihi. Athu akibawlcil in naungekpen asisa in asuak kisa himahleh athu aki kancian, dotcian ciangin ahing in asuak hi a, athahlup khitciang in ekbuk sungah anutsiat cimawk hi.\nTuahang in “Section 302 of the Penal Code for murder” cihtawh mithat in akiman ahihi.\nMurder cihtawh kimawhsakna aki genkhiat ciangin Nur Izzati in bangmah nialseselo ci a, Bail zong ngahlo ahih manin Pokok Sena prison ah kipuak hi.\nNaungek pen Postmortem kibawl in, Report pen ngahnailo ahih manin, June 7 ni ciangin khatvei thusitna thuakkikding a, athong kiatzatding tuahun ciangin ki genkhiading cih kiza hi.\nPolice te’n hih Case abawlcil in naungek kuama theihloh in suakin, asisa ahih manin aluanghawm selsim cihtawh thu akibawl ahihi. Ahi zongin Postmortem aki bawlmasakna ah naungek asuahcil in asi hilo cih ki mukhia ahih manin, mithat cihtawh thu akibawlkik ahihi.\nMalaysia gamsung ahzong naungek suakcil kipai, kithat, nauphiat cihbang thuginalo tammawk hi. ZD Sawltak #zomidaily\nPrevious: Malaysia Airport ah Cinghpi ki “Rhino Horns” US$3.1 million manneiding kiman ~ ZD\nNext: Na Nu le Na Pa um kei in (8) ~ Lian Tuang


url: =Revolutionary Evolution of an Untold Legacy: Dictatorship vs. Direct Supervision\nKawlgam pen Democracy gam a hih himasak loh ban ah, Democracy tawh lampi hoih tak in ki ukkhakna nuai ah Zomi a tam zaw ki om khalo leh, i om zong in, ki telcian khinlo ahih man in eima theih sunsun ahi "Dictatorship" cih kammal te khong leh "Discrimination" cih ciang bek mah mikim in i lotngah hi.\nIthuakna lian leh, i tuah tam ahih man in na khempeuh i etna mit limlang pen eima thuak ngeina dan mah tawh ki tehkak in kimu ahi hi. (We see things as who we are, not really as what they are...) acih dan a hi hi. Mit limlang a bulhte in a muh thute ah a mitlimlang I tungtawn in a en, a mu uh ahi hi. Tua bang mah bang in leitung ah kua minam, kua gam hi ta leh amau background, amau ngeina, amau zia leh tong, amau tuahkhakthute (personal world view) ciat tawh thu a kimu ahi hi.\nPosted by Taang Sianpu at 7:18 PM\nLabels: Dictatorship, Directive


url: =Melhoih ~ Hau Za Cin :: ZOMI DAILY\nposted on 19 January 2016 at 10:25 am Lomkholna: Article, Hauzacin\nMelsia te melhoih kici theilo hi. Melhoih te zong melsia kici theilo a, melhoih bek kici thei hi. Melhoih leh melsiat ding kiteel theilo a, kibawl thei pianpian hih tuak hi. Melsia pan melhoih kibawl thei a, melhoih pan melsia zong kibawl thei hi. Melhoih leh melsia a kibatna omlo a, a kilamdanna zong tampi om hi. “Aktui sungah a vom a kang ding kitheilo” a kicih bangin a piang nailo khat a melhoih ding a melsiat ding kigenkhol theilo hi. A pian ciangin zong a khankhit ciang a melhoih ding a melsiat ding kigenkhol theilo a, a khan laitak zong a melhoih suak ding leh a melsia suak ding kigenkhol theilo hi. A hang tampi om a, a kingakna khuambul kibanglo hi. Mihing melhoih te hampha a, mihing melsia te hamsia tuanlo hi. A sep theih uh kibanga, a hih theih uh kibang hi. Mite muh dan kibanglo hi bek a, amau tungah kilamdanna omlo hi. A ente muh dan bel kibang thei vetlo hi. Tua in tampi kilamdangsak hi.\nMelhoih melsia a tehna ciangkang omlo a, a gikna tawikhaina ding zong omlo hi. A sawpna ding satpiang leh a nuh ding powder a om cih zong hi tuanlo a, a ente mit ah kinga pen zaw hi. A ente in melsia i sak mahmah zong a pianna nu leh pa mit ah na melhoih mahmah thei a, mi pawlkhat in hoih a sak mahmah pawlkhat in hoih hong sakpih hetlo thei hi. A tamzaw in hoih a sak leh hoih hi inteh kici thei bek a, a hoih pen a sia pen cih kiciangtan theilo hi. Leitungbup ah nungak hoih pen cih bang om theilo a, a ente etna leh a muhzia a kibang cih om theilo hi. Tangval hoih pen cih zong om theilo a, a en nungakte mit ah kinga hizaw hi. Baby Show cih khawng zong om keei a, a hoih pen a kitel mah hiam, a bang pen kitel hiam kigencian thei tuanlo hi; a kitel pen a kitelna mun ah ahoih pen dinga a up uh a tel uh hilel a, hoih pen hi cihtheihna ding om tuanlo hi. Nupi melhoih pen cih zong om thei tuanlo a, ei zi tek mah melhoih kisa pen ding hi lel hi. Tua mah bangin papi melhoih pen cih zong om thei tuanlo a, sam kang in talkolh taleh amau pasal tek mah hoihpen sa le uh kilawm hi.\nTua man hi diam piang masate in “melhoih cih zong a ente mit hi zaw” (beauty lies in the eyes of the beholder) na ci uh hi.\nPasian in nu leh pa melhoih pen hong pia a, tu leh ta melhoih pen tawh hong phungvuh in, zi leh pasal melhoih pen tawh hong kalsuan sak hi. Tua pen leitung paidan hi a, mihing ngeina ah ei a pen a hoih pen in a kipia nuam den ahi hi. Tua bangin zong kingaihsun takpi hi. Ei a a hoihpen (ei adingin) zong na hi takpi pah a, mi hampha hi dinga tunglam pan hamphatna i ngah hi ngelngel ding hi. Ek zong ei a uih kisa lo napi midanga khat hileh ki mut susu pah hi. Nak kihum nuam pah hi. Nupi te bang amau ta hi peuhleh eksiak ding kihhuai salo a, mi nau ek hi leh siak ding cih thadah leiko nuamlai thei uh hi. Mihing ngeina hi dinga, a gei pan i muh tawm pak tawh khel pak cih hitheilo ding hi.\nLawmte khat in kuai lianga melhoih a sak a ihmut mawh liang pen midang khat adingin a ik ah zong namlo thei hi. Bawhlung siam Carlos Tavez pen nungak khat in laikhak in, “Hoih hong sa lua ing,” ci hi. Tavez in, “Ka koilai hoih hong sa na hiam?” “Na ngawng tom thinthen hoih sa pen ing,” ci hi. Bawhlung a suih ciang na en dih vaw – a ngawng tom thinthen manin hoih nasa hiam?\nOlympics, World Cup, Conferences, Concerts, etc a om simin a tawpna ah, “Tu tung mah thupi pen hi,” cih tawh thugen nunung pen in gen den hi. Sydney Olympics closing ceremony ah “tutung mah thupi pen hi,” ci in gen uh hi. Tua zawh kum 4 ciang Beijing Olympics ah zong “Beijing Olympics thupi pen hi,” ci in IOC President in mangpha khakna ah gen hi. 2006 FIFA WC Germany ah “Tu kum WC thupi pen hi,” ciin gen a, 2010 WC tawpni in zong FIFA President mah in “South Africa WC mah thupi pen hi,” ci veve hi. Tua ahih leh koi thupi pen?? Koi, koi, koi???? A nunung penpen thupi pen den hilel hi.\nNang hong kigensak hileh kua melhoih pen ciin na gen tam? Na muh nunung pen mah “melhoih pen” na ci den lecin leitung tomkal nunsung mi hampha mahmah khat na hipelmawh ding hi. Melhoih pen ka hi na, melhoih pen na hi na? The answer is simply ‘YES’!\nPrevious: US gamsung khualzinna pawlkhat – 17\nNext: Pu Zokhai Thugen hoih ka sak te ~ Pu Zokhai


url: =ZAM Thupuak :: 16 April 2017 (Lungkiat natna koici dalding) :: ZOMI DAILY\nposted on 15 April 2017 at 9:04 am UTC+9:30 Lomkholna: Malaysia, News, Refugee, ZAM, Zomi\nLungkiat natna koici dalding :: (Nungnipi azom) 2. NANG LEH NANG KI MUANG IN Amah leh amah ki muanna a neimite in anuntakna sung ah thuhaksa khat peuh tuakkha ta leh phullah lo uhhi ci in; German mi tumgingsiam Beethoven in hangtakin genngamhi. Ngimna nei mikhat peuh in ama nuntakna ah haksakna gentheihna tuam tuamte tawh kipelh theih tuanlo aa, tuakkha veve dinghi. Ngimna lian semsem leh haksana tam sem sem hi. Amah leh amah ki muanna neilo te in haksatna aphul khak uh ciangin pukin a ngimna uh tunglo in nung tolh thei hi. Ahizongin amah leh amah ki muanna aneimite in bangbang haksatna tuakkha ta leh lampi tuamtuam zongin a phul khak zawhna ding hanciam hi.\nPawl khatte leuleu in leitung ii cih pen ei nekkaam dandan hi; peuh ci kha theihi.Tua bang mite pen amah leh amah ki muanna anei mello mite ahihi. Haksatna khat leh guallelh na khat peuh tuakkha leh hanciam na neinawnlo aa, ei nekkaamloh hi peuh ci ziau theihi. Apicing nuntakna ngahtheihnadingin ei leh muanna kisamhi. Mi dang te agualzawh mah bangin ei zong agual zo thei pa/nu hing. Hih pen kei zong; sem zo, mapang zo ning ci aa ki muanna hi. Mitampitak alung kiat pahpa na pen amah leh amah kimuanna neu lua, amah leh amah kineu muh luat khak man ahi hi. Tua ahih leh ei leh ei kimuanna neihzawhna dingin bangci sepkul hiam cih leh, Amasa pen in ii lungsim ngaihsutnate khel masak phot ding kisam hi.\nKei amau bang aa pilna siamna nei lah hilo phazo kei ning, ban zokei ningh cih lungsim te paaikhia in kei zong amau mah bangin semzo, bawlzo ning ei ci aa hangsantak in kipat khiatna hi. Kei zong mibang in gualzawhna angah zo ding pa/nu hing. Kei din munpan asang pen atung zo dingpa hingh. Tua bang ka tun zawhna ding pilna siamna aneipa hing ci in, na lung sim te liansak in na ngim na om mah bang in ha ciamna leh cihtakna nei leh cin nang leh nang ki muanna lungsim te ni khat sangh ni khat ong khang semsem ding hi. Tua bang in nang leh nang ki muanna lungsim te hong liat semsem ciang nidang in na kihtak thu te pen maingap huai leh sep lah ding thute ahihloh lam muding hi teh. Tua gualzawhna nangahtoh khit teh nang leh nang ki muannate na neih sem sem nang hanciam lecin agol zaw, alian zaw gualzawhna ngah ding hi teh. Tua hi leh mipil misiam te mahbang in nang zong milakah vaang nei in, mi thusiim khak in om ding hi teh.\nHih leitung ah mihingte nuntakna khat veivei ka ngaihsut ciang Maan(glass) sung aa, kikhawi ngasa te dingin nei thei zel ingh. Tua ngasa te tuibual in lengleng ta leh atun ngeina mah atun veve mah bangin mihing te zong a pua lampan en leng nasep buai in, aman lah buai buai tawh akibathangh tua maan sung aa ngasa te mahbang in a tun ngeina mah, a dinmun ngei na mah ah om det pen ngimna neih lopi a pheng lenlen man ahihi. A taktak in ci le hang;leitung nuntakna ii cih pen kaam(Fortune) sinna hilo hi. Kaamphat leh tua ci ding kaamsiat leh tuaci ding cih bangin kaam tungah kingak dinghi lo hi. Nuntak na hong khelsak thu pen kaam hi lo zaw in ei ii hi zaw hi. Tuah phat kaamphat ding pen kei bawlthei hi ci in, muanna nei leh cihtakna ka nuntaksung in kei bang suaknuam ka hiam cih khensatna na nei thei dinghi. Nanun tak sungin bang suak nuam nahiam? cih nang mah man teel thei dinghi teh; midang te hong teel sak theih hilo hi.\nKum 30 kaphak ciang bang din mun tung ding, kum 40 ah,kum 50 ciang cih bang in kei bang dinmun koi dinmun tung ding cih leh min leh zaa bang ciang nei ding, neih leh laam bang zah ciang nei ding, beh leh phung u leh nau, veeng leh paam ten nang bang hong ci muh le ut nahiam? Nang leh nang maan (mirror) aa kiet bangin kisit telin, tuaci ding, tua tan tung ding ci-in khensatna kician khat nei in, sem khia le cin hunsaupi aa ding ngimna leh tupna kician nei thei pan dingh hi teh. Tua na ngimna leh tupna te na lungtang ah pom den, paai den ding hi teh. Thu dang nalunggulhna te sang in liansak zaw in, tua hi leh natheih tham loh in na gam tatna leh nasepna bawlte in na ngimna hong zuidingaa hong tunpih dinghi. Hih leitungah kuamah tek paasan sialnek bangin sunkaal zaankal aa, hauh na, nop sakna leh zaa khan na a ngah ki omlo hi.\nTua thusimpen akiimapaam aa om ten thei kha lo ahihman in eengin laamdawt tawn in hauh sawm aa, khamh theih guihtheih zaa vom za kaang aakipan, nahoihlo tuamtuam te sem in sum ki zonghi. Ahizong in tuate tuitakhan pak bek aa, huihmut bangin tomkha kaalsungbek khom uhhi.Ahihhangin lampimaan tawnin tupna ngim na tawh akalsuaten aphulkhak, anawk khak thuten amaa khosak zaw ahihman in lungkialo in sem teitei aa atupana uh tung veve hi. Tua ahihmanin hunsaupi aa ding na ngimnate na tun zawh nadingin ngimna neu, ngim nabulpi cih bang danin khen in. Bangbang nasem zongin a sep dan abaih ding leh a ol dingin ama munsantek ah sep ding te abanban in gualh sa in koihinla sem in.\nNa khantawn aa ding na ngimna bulpipen kumkhat ai cih dan leh khakhat ai sepding teng cih bang, nipikaal khat ai sep ding teng;ni khat ai sepding teng khensuk diu deu in semden le hang damdam in ii ngim ii tupnate kitung dinghi. Leitung i nuntak sungin hong piang tawm thute in ei ngimna hong hong susia zolo ding hi. A hi zongin ngimna lian khat leh ii zuihding lampikhat ii neih ding ki sam hi. Tua lampi in na ngimna, natup nasawmna bang in sem in na gamtat nak leh agual zo denpa nahi dinghi. Leitungah mihing alungkiat detna in ngimna tupna kician neiloh manin hak sakna aphulkhak teh alungkia ahihzawk lam kimu hi. Tua ahih man in lungkiat natnadaal na hoihpen in ii nuntak sung in ngimna lianpi tawh nasep ding leh ngimna maan neih ding kisamhi. Sia Francis Kham, Ref: Zomi Daily\nZAM ZUM AH THUNGETNA HONG NEIH SAK :: Galilee AG Kalaymyo – Church Pastor a sem Rev. Pum Za Kap in ZAM zum ah hong hawh in Zomi te a ding leh zum a sem palai te a ding thungetna hong neih sak a kilungdam mahmah hi. Siapa leh a pawlpi Topa’n thupha hong piak sak semsem tahen.\nZAM AH THUNGETNA HONG NEIH SAK :: Pa Thang Sian Mung – Phaiza, Zolia Sancingpa in Pasian leh a Zomi pihte aveina tawh 7thApril 2015 (Thursday) ni a ki pan tuni ciangdong, kha thak kal masa sung ZAM ah palaite thu hong nget pih den hi. Topan Zomi te ading hong zat sak sem sem tahen.\nZAM ZUM AH HONG HAWH :: Pa Gin Sawm Lian leh Azi Nu Maan Hau Mang te in Malaysia hong hawh sungin ZAM zum ah hong hawhin holimna leh thungetna hong neih pih hi. Tua bek thamlo ZAM zum a dingin US$200 hong pia khia uh ahih manin lungdamna ih ciam teh hi. Topa’n thupha hong piak sak semsem tahen.\nACTS leh Tzu chi Clinic ah – MMR Naupang te ading Nat na dalna ZATUI KISUN thei!\nApril 13 ni akipan 30 May nidong\nAhun: nitak 2pm pan – 5pm dong\nACTS Clinic ah :: Monday, Tuesday, Wednesday, Thursday, Friday\nMeasles – Tangh\nMumps – Cibawk\nRubella – Tangh (Kilawh thei)\n*Suak cil akipan kisun ngei vetlo kum 17 nuaisiah naupang peuhmah kisun thei.\n*(2) vei kisun kha ding aa, kal (1) hal kha ding hi.\n>>>>Theihbehnop leh @Sia Ma Mang – 018 3902 506\nTATSATLO THUNGETNA :: Malaysia gambel Zomi galtai thungen pawlte makaihna tawh hongtung ding (Mon-Wed, 17-19- April 2017) ni thum sung anuai a biakinn te ah tatsatlo Zomite a ding thunget khopna om ding a hihman in kihel nuam khempeuhin no tawh kinai pen biakinn nazuat nangun deihsakna lianpi tawh kong thei sak uh hi. (Ahun : 12:00 Noon -12:00 Noon)\n1. (17th April 2017 – Mon) Sunway Youth Fellowship\nJALAN PJS 8/10, Sunway, Kuala Lumpur\nSia Aungpi – : 011 60 089 952 2\n2. (18th April 2017 – Tue) Harvest Church- Setapak\nNo.17-2, Jalan Prima Setapak5,\nRev. Thawng Khan Sut -: 60 16 644 3011\n3. (19th April 2017 –W ed) (ZEM)–Klang\nZomi Ebenezer Malaysia (ZEM) – Klang,\nLorong Batu Nilam 3b, Bukit Tinggi satu,\n4200 klang ,selangor\nRev. Dai Sim Mang -: 016 615 7573\nUC LETTER :: UN ten na ID card laidalpi tawh hong laihsak leh appointme nt zong na hipah thei a hihmanin zumpanna ciah khiat ma limtak navai dongtel in, mi tampi appointment date/ni theilopi in ciah uha, a deadline/ani khengval khit ciang kintakin hong pai thei uhhi. UN te hong vaikhakthu na telcian zawh kei uh leh ZAM ah nalai ngah teng tawh hong paipah in, “Na hun leh navai te hun kiciang tan sungah om napi hun mawk bei sak ken, off day ngahloh paulap ken.”\nZSM pan phamsa te phawkna Volley Ball ki demna om ding: ZSM pen 2009 in kipan khia a, ih Zomi pih luang 300 dektak bang kipham khin hi. Hih Malaysia ah ah innlam hamsatna tawh sum leh paai zongin hongpai hi napi Malaysia leitang tungah thutuamtuam leh vai tuam tuam hang tawh nuntakna hong bei lawh ih sanggam te I phawkna in Volley Ball kidemna khat kibawl ding hi. Khua ahi a, Pawlpi pan a hi zongin a lunglut peuh peuh kilut thei ding hi.\nVolley Ball a ding min sazian hong paisa teng\n1. Phaiza (A) 2. Phaza (B) 3. Old Darkhai 4. Ngente (A) 5. Ngente (B) 6. ZCCM (A) 7. ZCCM (B) 8. Cikha\n1. ZAM zum pan Kawlgam sum 100,000\n1. Nang Gial Kap 5. Cing Sian Hoih\n2. Van Za Rem 6. Dal Khan Mang\n3. JK Mung Khan Khual 7. Ngaih Zam\n4. Niang Sian Cing\n1. Tha Langh(Khiangzang) Sunway Palik zum ahhonkhia\n2. Pau Suan Sing(Tuithang) Sunway Palik zum ahhonkhia\n3. Nang Sawm Mung(Buanli) Serdang Palik zumahbuai pih\n4. Go Biak Lal(Buanli) Serdang Palik zumah buaipih\n5. Thang Teng KHai(Buanli) Serdang Palik zumah buaipih\n6. Nang Mun Mang(Pimpih) Salaktingi Palik zumah buai pih laitak\n7. Thawn Kham(Phunom) Salaktingi Palik zum pan kitan khia\n8. Kimpi(Tuithang) Kajang thong ah kimuh pih\n9. Lal Pian Mawi(Tahan) Sugai Buloh thong ah kimu\n10. Pau Sawm Thang(Zozan) Sungai Buloh thong ah kimu\n11. Mang Lam Piang Sungai Buloh thong ah kimu\n1. Thang Khan Lian(Lingthuk) Hospital Serdang\n2. Lian Sian Nuam(Singlei) HKL\n3. Do Lam (Tuilangh) HKL\n4. Kam Suan Mung(Vanglai) UKM\n1. KL SDA RM100\n2. Gin Sawm Lian te innkuan(USA) US$200\n3. Dal Sian Tung(Tuithang) RM50\n4. Gin Suan Mung(Dimpi) RM50\nZAM zum leh thupuak ading panpihna hongpia Zomi u leh nau, Khua kipawlna leh biakna pawlpi khempeuh tung ah gen zawhloh lungdamna lianpi ZAM pan kong tangko uhhi\nPrevious: Germany pan Kalaymyo ZTS ah ciahding ~ Sia Pau Khai\nNext: Mexico gamsung zato innkhum tungah misiluang kikhiatsuk ~ ZD


url: =Solkha Tang Nuai Ah Tedim Khuapi - 11\nZomi a hong bawl Pasian tungah lungdam ko tawntung ni. Banghang hiam cih leh i Pasian pen eite tungah hoih a, a bawl minamte kem in a hu hi. A khangto ding minam peuhmah in langpanna a phulsuak kul a, langpanna, lehdona, minsiatsaknopna cihte a palsuak zawh kei leh minam lian leh minam picing suak ngeilo hi. A kul leh zong - a kul banga semin a khantohna ding a sep kul hi.\nPasian in Zomi te hong it ahih manin nek ding a kicin loh laitak in zong hong puksi saklo a, hong kihuai ta kei leh Ama khut hat in hong huai hi. Hong minsia sak nuam, hong gal bawl te mai ah an hong lui in nuamtak in hong nesak a, hong lamto in lungmuanna leh lungdamna hong pia hi. Zomi te in midang siatna dingin a sem hetlo minam ihi hi. Minam dangte nangawn a it a, a kem, a puah, a lamto te i hi a, i nektaang, i neih ding taang, i ngah ding taang nangawn a pia ngamte i hi hi. Tuate Topa in thei ahih manin Zomi te lungsim ah itna hong guan a, tawldam mahmah hi. Mite siatna dingin geelna hoihlo, lungsim sia tawh sem ding cihbang a neilo minam i hih manin Zomi ka hih ka angtang mahmah hi.\nHih lai ka gelh laitak in leitungbup ah Zomi te adingin hunpha hong kihong a kisimna ah ZOMI ciin gelh theihna ding hunpha hong kipia hi. Minam khat banga hong bawlpa in minam a i din ding hong deih in hong khual a, hong huai in hong hu hi. Tua manin hih bang hunpha nang leh kei Pasian itna a ngah taklo nangawn in 'hehpihna tawh' (by grace and grace alone) i ngah hi. Pasian ziakai ngeilo a, Pasian in a hun lap a, Pasian in 'a hun cingta hi' acih ciangin sem lel hi. Piangsak lel hi. Pasian in a piangsak nate kuamah in dal zolo hi. Dal sawm taleh lehvat ahih manin Pasian lang ah kuamah pangzolo a, Zomi te lam ah Pasian pang tawntung hi. Pasian in 'hi hen' ci peuh leh leitung kumpi hat pen Egypt kumpi Pharoah nangawn in ama huangsungah sila sem likliakte nangawn lencip zolo, lencip theilo hi. Pasian hih hipeuh leh 'lamdang si e, lamdang si e' cih tawh kilumlet ziauziau lel hi. Pasian hih hi peuh a guk gamtatte nangawn in kiselcip zolo in a lungsim vua ngaihsutna ginalo leh sepna ginalote nangawn pholhkhiatsak in mite muh dingin mite mai ah lak hi. Pasian mai ah a kiselcip thei khat zong omlo ahih manin thudik, thumaan, truth pen hong kilang veve dinga nitumma in Pasian in thudik hong mu sak ding hi.\nHih lai ka gelh laitak in Tedim ah thupiang khat om hi cih kaza hi. Zomi te khuapi ah hih banga hong gamta ngam, hong kiphasak ngam, hong sem ngamte Zomi te in manlang tak in i khuapi pan i hawlkhiat ding, i delh mang ding ahi hi. A sem mimalte kua hi a, a hihte kuate hiam cih Zomi khempeuh in i theih ciat dingin a min uh pulak in a mel uh pholak ding a kisam leh a peelmawh ahi hi. Zomi te hong langpang ding leh hong linglawng sak dingin hong kipante khempeuh Zomi te in dal kei leh kua in dal ding ahi hiam; Zomi khempeuh in nakpi takin i dal ding ahi hi. Pasian in thei a, Pasian muang in kal i suan dinga, Pasian in hong kem in Zomi hong langpangte mai ah hong gualzawhpih ding hi. Zomi te in a hunhun in i sep ding kisam hi. Topa hatna tawh i sem dinga, Topa tha muangin hong langpangte khempeuh mai ah gualzawhna mualsuang i phut ding hi. A kigen ngei ka zak thu khat pen: Mikang gam ah innkuan khat in gul a khawi uh leh a gol ciangin a nu leh pa vakkhiat kalin a tano te khat khatin na mang zel uh hi. A thu a theih uh ciang tua gulpi in a valh zel ana hi hi, kici hi.\nKhuasung vak kawikawi, cina veh: Zomi te pen a ki it leh a kihuai, a kiveh, nopni dahni ah a kidelh vanvante hi hang. Ka seppih te innkuan leitung natna cidamlohna hanga thungetna ah ka phawk dente uh ka hun neih bangbangin delh in ka va veh a, kikhop nangawn ziakai in cina vehin ka taai hi. Zomi sisan sunga itna omsa hanga ka kalsuanna pen ka minphatnop man hilo hi. Ka min deih man hilo hi. Ka kithukhualsak tawm man leh a kilawm ding ka sep hilo hi. Mite hong pahtak ding leh mite lungdamna dinga a sem zong ka hi kei hi. Zomi ka hih manin Zomi a hong bawlpa in Zomi te ngeina ah a omsaksa a zangkhia bek ka hi lel hi. Zomi ka hih mana ka sep ding a sem ka hilel a, ka sep manin kei mimal minphatna zong omlo a, kei mimal phattuamna zong om tuanlo in kei mimal thupina zong kibehlap tuanlo hi. Zomi hihna, Zomi ngeina a zuun hilel ka hih maninZomi khempeuh sep ding tavuan (Zomi National Duty) khat a sem ka hi lel hi. Nang zong Zomi ngeina na zat ciangin nang minphatna hilo in na minam hihna a kem na hilel a, Zomi a zuun a kem a puah na hilel hi. Tua pen mihing khata i pian khit ciang i pianna minam tung ah i seploh a phamawh 'duty' ahi hi.\nKum 50 Pha Hai Tawh Tui Dawn: BC 4050 Capt. Kai Za Dal, 2nd Chin Rifles, Burma in a zat ngei maan hai (glass cup) tawh 17 March 2014 nitakin tui ka va dawn kha hi. Pu Capt. Kai Za Dal pen Pa Pau Khan Khup, Singapore i pianna pa hi a, galkap sungah aksi thum suang bu a sem a pension ahi hi. Zomi sungah Vanleng Hawl Colonel Pau Khan Thang te inn tawh kizom lian in Lawibual Veng ah inn a nei uh ahi hi. Ka va hawh nitak in Captain pa vanzat lui teng ka mu a - namsau khat, galkap singkuang, niangtui hawpna maan hai, a maan uh leh vanzat pawlkhat - thupi sa in kum tampi a kikem van manpha hi ciin ka ciamteh hi. Minphatna tawh a ngah Silver Sword bang a pai leh a bul khawng Silver vive tawh kibawl hi in, a namsau zong a hiam mahmah lai ahi hi. Minphatna tawh hibang a ngah Zomi sungah bangzah a om tam maw ciin ka ngaihsun hi. A singkuang tungah "BC 4050 Captain Kai Za Dal" ciin kigelh ahih manin hih bang vanlui manpha a kikem pen mailam ah Zomi te in thupi kisa semsem ding hi cih ka um hi. Glass Cup pan tui dawn zong a tui a lim tuam liang tawh kibang hi. A taktak in bel a tui a limna a kibang hi a, a tui hai thupi kisa in min nei ahih manin a limzaw bangin a kingaihsun tawm ahi hi. Mihing pen laphuakpa khat in, "It lehang a mel hoih, mudah leng a mel sia" a cih bang ahih hun tampi om hi. Maan hai pen kum 50 val upa khin cih thei kei leng i tui dawn zong a ngeina bangin kidawn suk ziau ding ahi hi. Inntekte ann hong huan, Sialsa leh aksa, Voksa leh ankam, mehteh mehgah te a limna bel gen kipan vet dah ni; Singapore ka tun kik ciang ka gilkial sim in ka mitkha ah hong kilang pahpah!\nSolkha Tang Nuai Ah Tedim Lamdung: Ka ciah ding nizan uh hita! Tung solkhapi lah taang pha semsem, lungzuan huai phial hi. Nidang in khangno cil, tangval lai in khuadangah khawmpi khawng kisim, i muh ngei hetloh nungak khawng kimu, hoih kisa, lah kihopih nuam, kihopih ban mello, kihopih nading hun tam kingahlo, Nipini kitung, Nipi nitak kikhop tawp ciang a hun hong bei ziau... a zing ciang kiciah ding hita, tua zan a i lungsim a hi giugiau pen nak thuakhak hiven! Tua nungak hoih i sak khawng va kimuhpih nuam taleng amau zong a khuapihte khawng tawh hun na zang uh, midang khawng tawh na kiho uh, na kikhawl uh; i theih kikkik leh mi lawmngaih khawng na hizaw lai!! Solkha tang nuai ah kua theihpihloh lungzuan sial in kivak dawidawi thei... Kua theih loh in en na thuak mahmah cih bang e...(no zong tua bang na hi tam uh maw, theisam keng e)...\nGZA Khawmpi a 2veina lah nitak Sia Rev. Dr. Gin Khan Khual in Zomi i hihna leh Zomi a hong bawl Pasian gelsiamna a thupina leh Zomi hih a angtanhuaina cihte a gen khit ciang Zomi lasiam te in Zogam leh Zomi itna ngaihna la hong sa ziahziah uh a, mipi khutbeng in kilam ziahziah a, cimlo tak, am tak, khialah pipi in a kitawp khin ahi hi. Zan khatang lah vak pha semsem, FBBC&S kong mai pan Lawibawl lampi tuaksuk leng miksi vak nangawn kimu thei phial dingin khuavak a, khapi taang a, Zomi naupang kikhawm te lah puanza leh puanlum tawh kitun in inn lam zuanin ciah hialhial uh, kizui damdam uh a, nupi leh papi te zong a khut vua datmei a tawi uh khatveivei kapvak zeuhzeuh in kizui uh a, a nunglam bek uh kimuta a, mi khempeuh inn lam zuanin ciah zangzangta uh hi. Zolia leh Zotaang bel sep ding sen ding, hih ding a omlaite semin thanuam takin diang ziahziah uh a, den ciang Solkha tang nuai ah itna sinthu kihilh in lamdung khavak ah hong kizui damdam ding uh a, bangzah in Zogam leh Zomi khuapi etlawm sak ding uh hiam cih ka ngaihsun ban kei hi.\nA tom in ci leng a tawpni hita ahih manin mi khempeuh in a inn lam uh zuan a, zing cianga a ciah khia pah ding kei nangawn adingin hong lungzuan huai mahmah hi. Lungzuan behlap dingin Thangmual dawn pan kikhop tunga datmei bang hong vaksuk lela Tung Solkhapi zong vanlai tungta in i lutung san pan hong taan suk hihiai a, a vak no mikmek in nungakte muk ah muksanza a kilawm zah lian a kinuh, a mai vuah a kilawm zah liana powder a kinuh uh bangin puang phiupheu a, ngaihsutna sau vaksak mahmah hi. Zomi laphuaksiam lengtong Pauno te in 'Solkhapi' la lungzuang taka na phuak thei uh i cih pen a mun ah om uh ahih man na hikawm hi. Tua zaha khataang nuam bel mun dangah kimu hetlo mah hi. Tedim pen khuavot pian, lah votlua lo, huih siangtho sak lian ding khawngin vot a, khavak zong a liah ding omlo in vaak tuam se hi.\nKa ciah ding nitak hita ahih manin Tedim khuasung khavak ah zan khat ciangciang kei zong vakkhia dih ning e ciin ka diangkhia hi! Lawibual pan khe tawh vakkhia in lamdung ka zui uh a, Zolengthe lam zuanin ka pai pheiphei uh hi. Lampi bawlna suang sik mawtaw golpipi te leh suanghum kisung ding lamgei a kisung viatvuatte cih loh muh ding om mello a, khuasung vak bel kipelh ziahziah in Zola khawng kisa ziahziah hi. Huih lah siangtho in vot hiauhiau a, inn te lah a tung sikkang vive ahih manin a lui pian hangin mial lua lo hi. Inn umna singpekte zong hoih in etlawm mahmah a, to thei mahmah ding hi. Vak pheiphei in nuam kasa semsem a, lampi khempeuh lah suanghum kisung khin in a behlapna ding a suanghum kisungte tung khawngah ka tuang pheiphei uh hi. Tua laitak in lawmte khat motor cycle tawh hong tai vauvau a, "Koi ah pai ding?" ciin hong dong a, "Solkha taang am" ciin ka dawng ziau uh hi.\nTangval lai hi in cih simsim nu tawh lamzui hile'ng bangzah takin a nuamzaw lai tam!\nLawmte in hong kha nuam a hong hawhsawm ahih manun inn lam zuanin amau motor cycle nungah ko zong inn lam zuanin ka kilehkik uh a, inn ah holim in Tedim ka zin ka kisiklohna khawng ka hilhhilh pong hi. Ka paikik ut thu leh Tonzang, Cikha, Tuithang, Kaptel, Lennupa leh a dang tampi ka hawh utlai thu ka gen pihpih hi. Nong zin nak leh na utnana ah hong zinpih thei ning, nong zin ding hong hilh khol peuh lecin kei zong na ki-awngsak ning, ciin hong vaikhak a, kei zong ka paikik hun ding ka lawp semsem hi. Ka paikik hun ding mitsuan in ka om laitakin tua nitak Solkha tang a hoihna nangawn ka mangngilh kha man liang hi...\nTopa bawl ni leh kha te, van ah aksi te nakpi in etlawm in hoih si e...


url: =Banghang U Ko Nyi kithat hiam ~ Khawm Pau :: ZOMI DAILY\nposted on 30 January 2017 at 8:13 pm Lomkholna: Khawmpau, Myanmar, News\nLam ethetloh pi in Kawlgaalkaap te kulhpi pi kantan in 2015 Kum Kawlgambup kiteelna ah NLD ongzawh dildel takciang 2008 Pingpei thukhunpi tawh akhakcip uh Daw Aung San Suu Kyi ahuihdiik nading omnawnlo in Gaalkaap Maangte khatkhit khat mai et in ataikawikawi hang lampi omlo ahihman in NLD in thukhunpi lam a amuan Sitni U Ko Nyi kiang ngaihsutna ongngen a, U Ko Nyo huhna tawh 2008 Pingpei thukhun atung ah auk thei ding State Consellor panmun omthei hi cih ngaihsutna ongngah ahihman in Daw Aung San Suu Kyi in huihdiiknading avang ongmukhia hi kici hi.\n1990 Kum NLD gualzawh masak lai in zong MP Teng lubawk ten amatmangciang Pu Chin Sian Thang huhna tawh CRPP kongvang ongmukhia a, huih ongdiik thei hi. Pu Chin Sian Thang peen asi lian ding in ongkisuamsak a Zomi te Biak Pasian in onghotkhiat sak hi.\nU Ko Nyi thupil mahmah khat ahihna zui in Gaalkaap te kulhpi ahi 2008 Pingpei thukhun zui in bangsuahtaakna lampi om cih namu gegi zeel a tuma asawtlo khat in zong 2008 thukhun peen Hlutdaw i 75% sang atamzaw thukimna lotawh kibawlpha theilo a ahizong in 2008 thukhun sung ah athak kigelhkik theilo cih omlo ahihman in ahoihzaw athakkhat gelhkikding hi ci in genkhia hi. Hih peen Pu Chin Sian Thang in zing agen amuh thu ahihi.\nRelated: Zogam khuapi Tedim gamhuam ah gilsan vei tam ~ Zingsol\nHiciang hileh kuan that cihpeen kimu tading in lam en hang.\nKawlgammi bup i supna lianpi ahihi.\nPrevious: India’ Space Observatory Astrosat in Vampire aksi in aksi dangkhat athah laitak mu ~ TK Lian\nNext: Canada ah Muslim biakinn thautawh kikap, 6 si ~ TK Lian\nMalaysia Event khatah Gas kithun mutpuak te puakkham, mi tampi liam ~ ZD